url: = Tinaung Takluem SAWLTAKTE 21\nMiletas Pan Tyre\n1 Amate kung pan ka pai uh ciang in, tembaw taw a tangtan in ka pai uh a, Coos ka theng uh hi, a zingciang in Rhodes ka theng uh a, tua mun pan in Patara ka paisuak uh hi:\n2 Phoenicia pai tu tembaw ka mu uh a, a sung ka tum zawk uh ciang ka pai uh hi.\n3 Cyprus ka mu uh ciang in veisang ka zuan uh a, Syria sang ah ka pai uh hi, taciang Tyre ah ka tawlnga uh hi: banghangziam cile tua mun ah tembaw i puak van te khia uh hi.\nTha Thiangtho in Paul Sia Jerusalem A Pai Tu Khak\n4 Taciang nungzui te taw ka kimu uh a, ni sali sung ka taam uh hi: amate in, Paul sia Jerusalem a pai tu hi ngawl hi, ci in Thaa tungtawn in son hi.\n5 Tua hun sung teng a bo ciang in, ka pusuak kik uh a, ka paisuak uh hi; taciang amate a vekpi in a zite le a tate uh taw, khuapi puasang dong hong tha uh a: tuihui ah khupdin in thu ka ngen khawm uh hi.\n6 Taciang khat le khat ka kikhen zawk uh ciang, tembaw sung ka tum uh a, amate zong inn sang ah cia uh hi.\n7 Tyre pan in khualhaw ka man uh ciang in Ptolemais ka theng uh hi, taciang suapui te ka paupui uh a, amate taw ni khat sung ka om uh hi.\n8 A zingciang in koma Paul le a lawmte ka pai uh a, Caesarea ka theng uh hi: taciang thupha puak Philip innsung ah ka tum uh a, ka taam uh hi, Philip sia upa sali sung pan khat a hihi.\n9 Taciang Philip in tanu li nei hi, amate sia ngaknu thiangtho te hi a, mailam thu pualak uh hi.\n10 Tua mun ah ni tampi sung ka taam uh hi, tua mun ah Judah ngam pan in Agabus a kici kamsang khat hong theng hi.\n11 Taciang ka kung uh ah hongpai ciang in, Paul i kawngkhau la a, ama khut le peang te hen hi, taciang, hi kawngkhau neipa sia Judah mite in Jerusalem ah hen tu a, Gentile mite khut sung ah ap tu hi, ci in Tha Thiangtho in ci hi, ci hi.\n12 Hi thu ka zak uh ciang in, koma le tua mun a om te in Paul sia Jerusalem pai ngawl tu in ka thum uh hi.\n13 Tua zawkciang in Paul in, banghang in kap in ka thin hong nosak nu ziam? banghangziam cile Topa Jesus min taw ki hen tu bek hi ngawl, Jerusalem ah thi thu zong ka ki nging khol zo hi, ci in zo hi.\nPaul Jerusalem Theng\n14 Taciang ka sonpui zawk ngawl uh ciang in, ka tawl nga uh a, Topa deina bang hi tahen, ka ci uh hi.\n15 Tua ni teng zawkciang in ka van te uh ka ki thoai uh a, Jerusalem ah ka pai uh hi.\n16 Caesarea a om nungzui pawlkhat te in zong hong zui uh a, ka ngia natu uh mun Syprus mi Mnason zong hong tonpui uh hi, Mnason sia a kipatcil pan kipan in nungzui khat a hihi.\n17 Jerusalem ka thet uh ciang in, suapui te in angtangtak in hong muak uh hi.\n18 A zingciang Paul taw James kung ah ka tum uh a; upa te theampo zong om uh hi.\n19 Paul in amate nukset a, a tuan in Gentile te sung a nasep na tungtawn in Pathian i nasep nate pualak hi.\n20 Amate in tua thu a zak uh ciang in, Topa minthang pok uh a, thukham taw kisai a citak mama Judah mi tul tampi te in um uh hi; ci mu uh hi:\n21 Nangma in Moses thukham na nusia tu a, amate tate zong vunteap tan ngawl tu a hihi, taciang ngeina te zong a zui tu uh hi ngawl hi, ci in na hil hi, ci thu Gentile mite sung ah a om Judah mite theampo tung ah phawksak hi.\n22 Tua ahikom bang vawt tu khu ziam? mihonpi te hong ki kaikhop kul hamtang tu hi: banghangziam cile amate in nong thet hunlam he tu hi.\n23 Tua ahikom note kong son bang in vawt in: amate tung ah kiciam na a nei mi li ka nei uh hi;\n24 Amate taw pai tavun a, thiansuana vawt tavun, amate lu mettol hen a, a bo na dangka te zong piaksak in: taciang nangma taw kisai thu te sia bangma thupi ngawl hi; ahizong nangma vateak in thukham bang zui in nanungta hi, ci thu mi theampo in he tu hi.\n25 A um Gentile mite taw kisai in, tabang thu te bangma zui ngawl tu in, lai ka thak zo uh hi, ahihang milim te tung a kipia thisan, tawlsan in a ki ngo sa te le paktat nate pan in amate le amate kikeam tahen, ci hi.\n26 Tua ahikom Paul in a zingciang in mihing li te paipui a, amate taw thianthona vawt khawm uh hi, taciang biakinn sung ah tum uh a, thianthona hun a bo tu ni le amate khatsim atu biakpiakna piak tu zong hilhi.\n27 Ni sali ni a bo ciang in, Asia ngam Judah mite biakinn sung ah Paul a mu uh ciang in, mi theampo hanthawn uh a, paul man uh hi,\n28 Israel mite awng, hong hu tavun: hisia pa in mun tatuam a om mi theampo, thukham le hi mun langpan in thuhil hi: tuabek dom ngawl in Greek mite zong biakinn sung ah tumpui a, hi mun thiangtho ninsak hi, ci in au uh hi.\n29 Banghangziam cile amate in Ephesus khua mi Trophimus taw Jerusalem ah a mu ngei uh hang in biakinn sung ah tumpui hi, ci muangmaw uh hi.\n30 Taciang khuapi bup hong linglawng a, mipi te tai kheukho uh hi: taciang amate in Paul man uh a, biakinn sung pan in kaikeak uh hi: tasia pociang kongkha te khak siat hi.\n31 Amate in Paul that tu a paipui uh ciang in, tulkhat uk ngalkap mangpa kung ah, Jerusalem buppi buaina piang hi, ci thu theng hi.\n32 Ama in ngalkap te le zakhat uk ngalkap mang te sam pai a, mipi te sang ah tai uh hi: taciang amate in tulkhat uk ngalkap mangpa le ngalkap te a mu ciang in, Paul sia vel nawn ngawl in tawlnga hi.\n33 Tua zawkciang in tulkhat uk ngalkap mangpa sia Paul kung ah hongpai a, a mat zawkciang thikkol ni taw hen tu in thupia hi; taciang ama akua ziam, cile bangvawt ziam, ci dong hi.\n34 Taciang mihonpi sung pan in mi pawlkhat te in a tuam in au uh a, pawlkhat te in a tuam in au uh hi: tabang in ngalkapmang pa in buaina thu thiangtak in a tel thei ngawl hu in, Paul sia ngalkap inn huang sung ah tumpui tu in thupia hi.\n35 Keallei tung a thet ciang in, ngalkap te in dom uh hi, banghangziam cile mipi te in nawm ngawp uh hi.\n36 Banghangziam cile mihonpi in a nung pan zui uh a, hisia pa that vun, ci in au kawm uh hi.\n37 Paul sia ngalkap inn huang sung ah a paipui tu uh ciang in, tulkhat uk ngalkap mangpa kung ah, kong paupui thei tu ziam? ci hi. Taciang ngalkap mangpa in Greek kam pau thei ni ziam?\n38 Nangma sia tu masia buaina vawt a, tualthat mi tul li duisung ah a paipui Egypt mi pa hi ngawl ni ziam? ci hi.\n39 Ahihang Paul in, keima sia Cilicia ngamsung ah khua thathong a hi ngawl, khuapi khat a hi Tarsus a om Judah mi ka hihi: taciang, hi mipi te tung ah thuson hun nong piak natu kong thum hi, ci hi.\n40 Ngalkap mangpa in thuson hun a piak ciang in, Paul sia keallei tung ah ding a, mipi te a khut taw van hi. Taciang mipi te a thim khipkhep uh ciang in, amate tung ah Hebrew kam taw thuson a,


timestamp: atn

url: =Sang Lian Cung in Malaysia ah damaih taih ahih manin thong kum 3 kiading :: ZOMI DAILY\nposted on 9 December 2017 at 9:27 pm Lomkholna: Malaysia, News, Sawltak, World\nSang Lian Cung in Malaysia gamsung ah damaih taih ahih manin thong kum 3 kiading\nMalaysia gamsung setzung Factory khatah nasem ahi Myanmar gammikhat damiah “Robbery” vaitawh thong kum 3 kiading cih Bernama News pan kiza hi. Tua Myanmar gammipa ii aminpen Sang Lian Cung kici a, kum 24 aphakhin khat ahihi.\nHih Sang Lian Cung akicipa pen Myanmar Factory Worker khat kici a, setzung sungah nasemkhat ahihi. Kuala Lumpur khuasung, Kotaraya kuamsung aom Jalan Tun Tan Cheng Lock ah abeisa May 25 ni in mikhat damiah taih cihi.\nDamiah taih athuakpa pen Bangladesh gammi kum 22 aphakhin Badrus Sholeh kicikhat ahihi. Jalan Tun Tan Cheng Lock aom Hari-Hari Fashion Store maiah nitaklam 1:10pm hunpawl in damaih ataih hi a, damiah ataih bekthamlo, liamsak cihi.\nHih damiah ataihnavai hangin Sang Lian Cung pen “Section 394 of the Penal Code” tawh thu akibawl hi a, mawhnadaan lohna in thong kum 20 ciangbang akiattheih banah ciangduai tawh tawsatzong aki thuaksakthei ahihi.\nAhi zongin zanni in Sessions Court tawh thukhenna kinei a, Sang Lian Cung pen thong kum 3 akiatban ah ciangduai tawh tawsat 1 vei thuak kulding hi ci’n Deputy public prosecutor N. Joy Jothi in thupia cihi.\nMore: USA ah mikhat kithat, athat mi 2 te Kawlgammi kici ~ ZD\nSang Lian Cung in thukhenmang te kiangah mawhnadaan hong nemsak tapeuh in, mailam ah hihbangin ka gamtatnawn mahmahkei dinghi ci’n Leniency ngen himahleh thukhenpa in hihpa pen thuhilhna Lesson piakna in kum 3 leh ciangduai tawh taw satkhat apia veve ahihi.\nAhi zongin athong kiatding kum 3 pen tukum akimat May 25 ni panin kum 3 acindong ki tuattoh sakding cih kiza hi. Sawltak #zomidaily\nPrevious: Zolakam kikup khawmna ~ Lengtong Pauno\nNext: US papi khatin atanu kawnggak tawh zepgawp in asamzong mettolsak\nHamsiatna ii Kum thak kibeel hei ta


url: =Zomi i hihna bangci Upgrades ding :: ZOMI DAILY\nposted on 27 December 2013 at 10:07 am Lomkholna: Article, Khawmpau\nZomite pen Leitung ah ipian cilpan kipan Zomi te kihi napi in Khang khat khit khangkhat ongthak toto in thumuhna leh pilsina khualzinkhiatna ongkhan semsem nahaang in tu hunhun ciang Zomi ihihna kimang ngilh hiaihiai ta in, Pawl khat ten I minam minding in Zomi kipsak ni acisansan tawh, Pawlkhat ten mihing ihihna a mi teng nusia in a Zo bek ala tawh, pawlkhat bang in Kawlte lak ah alaai sin hun ongsawtsim ahihman in Zomi bang theinawnlo in Chin mah akisa tawh hambang vaai in I am mangsiang dektak ta hi.\nZomi te pen ipu ipa khang a kipan in I et suksuk ciang in ipianzia peen gaaltaai a tunidong athapaai minamte ihihi. Taangthu guipai i tomlaak kikpak ciangin China gampan Kawlgam ah gaal kitaaito a, Kawlgam sung nangawn ah zong munzang leitang hoih om hi napi-in Kawlte leh namdangte in onghawl mang uh ahihman in mipai noplohna kenkawm, kawl kawm, guamlak ah kiteeng hi.\nKenkawm, kaawl kawm, guam kawm nangawn a i teen tuhun ciangin ong kithei ta hi. Kawlten ong buluhto leuleu in, Gaal kaap tangvaal bekbek ong luhto sak uh a, i pupa luahsa gamte ongkeek sak uh a, porter, naseem ongkaai laai uh ahihman in akithuak zawhloh ciangin gamdang khawng ah adil asaai in gaal kitaai keek suak hi. Tua ahihman in Hun ong paitoto leh maai lamah Zomi te i gaal taaina ding mun peen ka ngaihsunsun a, Khapi tung, Vantung gam leh Hell cih hih gamthum bek ka mulai hi.\nTukhawng in Kawlgam ah omlaai in ataikhia naailo pawlkhatte in Kawlkumpi a laulo buaina aneilo kisakha thei uhhi. Ataktak in tua bang mite pen Kawlgam sungah nasep neite, gampua ataaikhia zolote leh Kawlte ong simmawh daan atelkhia zolote hizaw uh a, alaulo a utlo leh Kawlte a zo cih bang hituan samlo uh hi. Bangciang in Kawlten ongsim hiam cih leh nidang in Gunkhawm peen Zogam in huam napi in tun Kawlten Tai 9 nuaisiah ong keekkhin uh hi. Kawlpi khuasung khawng a teeng Zomite bang kawlte vaaithaang siahna ah a awkkhin ahi uhhi.\nZomi te koikoi ah i om zongin Zomi i hihna bei ngeilo ding a, zong kikheel ngeilo ding hi. Ahizong in Zomi hikhin lel ka hihman in cipong in, ei le ei nangawn Zomi kici nawnlo in mindang ahihkeh mi ongpiak minkhat peuh tawh i lungkim khaak a leh Zomi ihihna kuaman ong theihpihlo banah i minam mangthang taktak ding hi. Zomi i hihna ong kitel theihna dingin, I beh le i phung theih kuul masa a, tua khit ciangin i khua i tui, i pu i pa pianna khuate theih kuul hi.\nTua bang i cih ciangin, beh le phung, khua le tui vai Ultung sak pah ding cihna hilo hi. Zomi te peen Pau le haam awsuah in unau sanggam i hihna, i minam ong lakkhia hilo in i beh in unau sanggam i hihna hong lakkhia hizaw hi. Tua mahbang in i khua i cihciang in tulaai tak a omna khua peen i khua kicilo in ipu ipa pianna khuapeen i khua kici zaw hi.\nZomite peen ngeina kician anei minamte i hih mah bangin i ngeinate i hihtheihzah leh tuhun tawh kituakdaan a i zuih kuulmasa ahihi. I ngeina te kitheih kheem mawhbawl in maangdaan cihmah, akhangto gamdaan cihmah bangmah thei in mi a izuih peuh mah a leh iminam min ongthei cihthadah midangte minam asuakding ihilel hi.\nTua ahihman in Zomi ihihna ongkitheizawk nading in ei mahmah in ibeh iphung, ikhua ipau ihaam te leh ingeina te mangngilhlo in thupisak masading hihang. Tua khitciang hoihlohna tawh Zomi kilangsakloding hihang. (Malaysia ka omlaai in UN zumpi maai ah Refugee ngending a kigual Zomi 2 kongcing Nepal ten nahawlkhia den uh ahihman in atawpna ah aheh uh suak hiding hiven zingsang nai 2 pawl sim in UN zumkong maai ah ek natha den uh a khatvei kongcing Nepal ten naman in aminam adot uhciang Zomi naci uh ahihman in Tua a kipan UN kongcing Nepal ten Zomi te gamtat hoihlo te ektha te ci in ongthei mahmah uhhi.) Zomi ihihna kilangsakding ici tateuta zong in hihbang liang zong ongnuam khin samlo zel hi.\nZomi te leuleu peen Pasian lawm ciang bek hilo in Topa Jesu onghehpihna hang in Pasian tate ihihi. Lawm leh Ta koi ki it zawding hiam cihpeen mimal kimtek in ingaihsuntheiding hi. Tua ahihman in Pasian in Zomi te ong it mahmah cih kimuhthei hi. Pasian lawm cihna angah Israel mite nangawn khangto in pil in leitung ah kithei mahmah a banghang in Pasian ta ihih ban ah Pasian it mahmah ahi Zomi te pillo khangto lo, midangten ongtheilo in gaaltaai in thapaai mawk i hi hiam? Zomi ten Pasian I it zahding a it zolo ihihi. Zomi apil sunsun in iminam min nagen ngamlo uhhi.\nZomi te peen Pasian thu zong ithei mahmah a Sia tampi tak bang Laisiangtho sang akah nading uh Leitung ah omnawnlo liang a Laaisiangtho sang mahmah zong aneih in kinei zihziah khin ta hi. Lai Siangtho Siam mipil peen bangzah ta in ki hau hiam cih leh Dr nasep neilo nangawn kinei ta a, mun khat kapai na Pawlpi bang ah Pawlpi mi kheempeuh avek a Sia, Keilah Sia Khawm Pau ong cilai uh ahihman in kavek uh a Sia vive kahihman un Kha in Naseem theilo hi.\nMalaysia gam ah Zomi te biakpiak kikhopna Pasian thu um in azui ngeungeu Pasian mizat micitak pawlkhat te in ZCF Canaan kum sawtpi lai pek pan na kipan uh hi. Tua zawh sawtkhop khat 2006 pawlhiam khat ah ZCF Zomi cihpeen neulua ahuamna zaaikeilua ci in Myanmar Mission Church cihkhat kiphuan leuleu hi. Tuazawh asawtlo 2007 kiim ah kalaisai Myanmar ciang bek pen neulua.. ci-in International Zomi Christian Church cih khat ong kihong leuleu hi.\nZomite in Pasian thu telpi in kitel in Leitung bup level vanholh liangin na kiseem na pi-in, athu kizuitaktak naailo hi. Pasian ong itna kithei in en ki-it taktak naai lo hi hang. Leitung pilna lamah zong mipil kitam mahmah ta in kipawlna zong tam mahmah i nei khinta hi. Kipawlna bang tam lua ahihman in leitungbup in Kipawlna makaaipi te pen President cih za ciang bek pia in she uh himah leh Zomi te khuapi Lamka bangah President of President i nei ta hi.\nLeitung ah Korea gamte in Pasian a it mahmah man un tu in UN General Secretary panmun ah Korea gammi Mr. Ban Ki Moon in ngah bek tham loin, leitung gammite in kideih mahmah lai hi. Korea te vanbawl ahi SamSung cihte akipan Korea itna Ngaihna Video cihte Leitung in deih mahmah a, Gamneu minam neu khat ahih uh hang Leitung in thei in minthang mahmah uh hi.\nHih Korea itna Ngaihna Video te bangzah in minthang hiam cih leh Zomi Pastor khat bang in athu ngetna ah Topa aw hih Korea Itna video te TV ah apai laai teng ong painaai ken ci kici liang hi. Naseem atawlngak sim un Thungetna mualtung ah pai uh a Pasian tung kiko in bokin, kap in Pasian a itna uh lak uh hi. Ameel mahmah uh zong hoih in, ahoih dan tumdang phadeuh in nahtang paak leh Mauzuang mahmah bang uh hi.\nPasian it mahmah in Topa Jesu suahna alak aksipi te zui a Topa Jesu a vadelh nitumna lam gamte tuni dong minuai ah omlo uh hi. Pasian a it mahmah man un, Zomi te lak bang ah missionary ongkhah khia uh a, Ganhing abang lian Zomite mihing bang in ong nungtasak baanah a nungta Pasian ongthei sak, USA te Leitung uk cileeng kikhial lophial ding a asum te un man nei in lian mahmah a amizong lian in zong pil mahmah uhhi thahaat mahmah uhhi.\nPasian a-it lo gam ahi kawlgam enpak Leeng Leitung ah minthang mahmah in apil ahi U Thant, Bogyoke Aung San, Daw Aung San Suu Kyi te omna pin amimal mahmah leh a mipite in Pasian itlo ahihman un Pasian in nasep theihna pialo banah Leitung a ding bangmah seem khalo uh a Vaak kawn Sia ciang tawh nitum Lel uhhi. Bang zahta in Kawl ten Pasian itlo hiam cih leh amau Pasian apiak tawm uh Phungzi Lutol te bang Ann lim nono piapia in zahtaak bawl sim zaw zen uh a, Hun a sak uh ciang ,athau deuh uh ciang emkaang mang Lel uhhi. Hih Lutol te Pasian bawlsa cih phawk Lo uh ahi hi.\nLaisiangtho sung a Kumpi Abraham nutaakna tawh thala in Zomi ihihna mite tung ah kithei khiasak ding hihang. Abraham peen Pasian a it mahmah ahihban ah Pasian cih bangbang amang mipa ahihman in Pasian in it mahmah a tuni dong in aminamte leitung ah aminthang peenpeen in Pasian in koih hi. Abraham peen Pasian in Israel minam a abawl ahihmah bang in Chin khawng naki haihai lo in Israel mimah tawh nasi hi.\nTua ahihman in Zomi te in zong ipa ahi Pasian it mahmah in athu mangding hang a eideihna thupisaklo in Pasian kammal bang leh amasawlna bang in gamta kawm in iminam it le hang in Zomi te peen leitung ah ong kithei in tu a upna tawh ilaak kholhkholh Zomi te Minam lian icihcih te ong taangtung ding hi. Kahna tauna Pasian thumanna, Pasian itna tawh Zomi upgrade ni! Thang Khawm Pau Zomi\nPrevious: ZAM min laihkul keimah ei ~ Tg. Kham\nNext: Hamphatna, Ngeina manphatna leh limlahna ~ Tual Khan Suan


url: =Sawltak Tangthu 28 | Siantongluan.net\nSawltak Tangthu 28\nSawltak Tangthu 28 |\nLeilak ka tunkim khit uh ciangin tua mun pen Malta tuikulh ahihna thu ka thei uh hi.\nTua lai-a teng mite ko tungah hong nuam mahmah uh hi. Guahzu-in khua dam mahmah ahih manin meiphualpi hong cihsak uh a, limtakin zin hong do uh hi.\nPaul in singkang pawlkhat khawmin meipi tungah hong koih a, a mei sa sa ahih manin gul khat hong taikhia-in Paul khut a vial hi.\nTua lai-a teng mite in Paul khuttunga gul kivial a muh uh ciangin, "Hih mipa pen mi that hi takpi ding hi. Hih tuipi lauhuai panin a suahtak hangin a thuman pasian in hingsak tuanlo ding hi," ci-in khatlekhat a kikum uh hi.\nAhi zongin Paul in meikhuk sungah tua gul singkhia a, bangmah a ci kei hi.\nPaul pen a ci hong bawkgawp ding hi. Tua ahih kei leh zong hong si-in pukgawp ding hi, ci-in um uh ahih manin a en gige uh hi. Ahi zongin sauveipi enenin, Paul tungah thu lamdang a piang bangmah a muhloh uh ciangin a lungsim uh kikheel a, "Hih mipa pen pasian ahi hi," a ci leuleu uh hi.\nTua lai panin a gamlalo mun khatah tua tuikulh hausapa Publias lo a om hi. Amah in limtakin kote zin hong do a, ni thum sung ama zinin ka om uh hi.\nPublias pa cisa nat leh gilsan thuahin cina-in lupna tungah a lum hi. Paul zong ama lupna-ah va pai-in thu ngetsak a, a tungah a khut nga-in a damsak hi.\nHih bangin a damsak khit ciangin tua tuikulh tunga om cina dang khempeuh zong hong paipih uh a, Paul in amaute a damsak hi.\nAmaute in na tampi tak hong pia uh a, teembaw tungah ka tuankik uh ciangin lamkala zat ding a kisam khempeuh hong puak uh hi.\nTua lai-ah kha thum ka omkhit uh ciangin Alexandria khua panin a hong pai, tua tuikulh tungah phalbi sung a taam, "Pasian Nih," lim a kisuang teembaw tungah ka tuang leuleu uh a,\nSirakus khua ka tun uh ciangin tua lai-ah ni thum sung ka taam uh hi.\nTua panin pai leuleu-in Regium khua ka tung uh hi. A zing ciangin leitaw lam panin huih nunding hong kipan a, ni nih sungin Puteoli khua ka tung uh hi.\nTua khua-ah thu um mi pawlkhat tawh ka kimu uh a, nipikal khat sung hong taam un, ci-in hong kho uh hi. Tua bang danin Rom khua ka tung uh hi.\nRom khua-a om ulenaute in kote thu na za uh ahih manin pawlkhat in, "Appias Sumbuk," ciangdong hong dawn uh a, pawlkhat in "Ansai Thumna," ciang hong ban uh hi. Paul in amaute a muh ciangin Pasian tungah a lungdamna ko a, a lungsim hong nuam mahmah hi.\nRom khua ka tun khit uh ciangin Paul pen ama ututna-ah a om theihna dingin thu kipia a, a taikhak lohna dingin galkap khat bek kicingsak hi.\nA tunzawh ni thum khit ciangin Paul in Jew makaite sam a, amaute hong kikhop ciangin amah in, "Ute naute aw, i mipihte tung ahi a, i pu i pate ngeina tawh kisai-in ahi zongin khialhna bangmah neilo napi-in Jerusalem khua-ah hong kimanin thongah hong kikoih a, Rom kumpite khutsungah hong ki-ap hi.\nKei thu hong sit uh ciangin sihna ka thuakna ding thu bangmah omlo ahih manin hong khahkhia nuam uh hi.\nAhi zongin kei hong kikhah ding thu-ah i Jew mipihte a lungkim loh uh ciangin i mipihte tungah mawhsakna ding thu bangmah ka neihloh hangin gam uk kumpipa Sisar tungah a zu ka khan loh hong phamawh hi.\nIsrael mite in a lamet uh mipa hangin sikkhau khihna thuakin thongkia mi ka suak hi. Hih thute khempeuh note kiangah hong gennuam ka hih manin a hong samsak ka hi hi," a ci hi.\nTua ciangin amaute in, "Judea gam panin nangma thu tawh kisai-in lai bangmah ka ngah kei uh a, tua gam panin a hong pai i mipihte tung panin zong nang hong kimawhsakna kam ahi zongin bangmah ka za kei uh hi.\nAhi zongin tu-a nangma kipawlna mite thu pen a koimah peuhah mi khempeuh in gensia uh ahih manin nangma ngaihsutna taktak ka zanuam uh hi," a ci uh hi.\nTua ahih manin Paul tawh a kimuhna ding uh a ni khat seh uh a, tua a kiciam ni-un Paul a zintunna munah Jew mite tampi tak a kikhawm uh hi. Paul in zingsanga kipan nitak dongin amaute tungah Pasian Ukna thu gentel a, Jesuh thu man hi, ci-in a uptheihna dingun Moses Thukham leh kamsangte laigelhte siksanin a gen hi.\nPawlkhatte in Paul thugente um uh a, ahi zongin pawlkhat in umlo uh hi.\nTua ciangin Paul in, "Kha Siangtho in kamsang Isaiah tung tawnin na pu na pate uh tungah a thugen man mahmah hi. Tua a genna-ah, Pai in la, hih mite tungah hih bangin va gen in: Thu na ngaihngaih uh hangin na tel kei ding uh a, na etet uh hangin na mu kei ding uh hi. Bang hang hiam cih leh hih mite lungsim mawk a, a bil uh humcip uh a, mitsicip uh hi. Tua bang hi kei le uh, a mit un khua mu ding a, a bil un khua za ding a, a lungsim un thu mu thei ding hi. Tua bang hi leh kei lamah hong kihei ding uh a, keimah in amaute ka damsak ding hi, Pasian in ci-in gen hi, ci hi," a cih khit ciangin amaute khatlekhat kithutuak loin a paikhia uh hi.\nTua ciangin Paul in, "Tua ahih leh tu-in Gentail mite tungah Pasian hotkhiatna thu kigen ta ding hi. Amaute in um ding uh hi. Hih thu hoihtakin thei un," ci-in a thugenna a khum hi.\n(Paul in hih thu a gen khit ciangin Jew mite khatlekhat kitawng gawpin a ciah uh hi.)\nPaul kum nih sung ama saptawm inn sungah amah bekin om a, ama kiangah a hawh khempeuh tawh thu a kikum hi.\nAmah in Pasian Ukna thu, leh Topa Jesuh Khrih thu, hangtakin a ututin genin a hilh hi.\nTedim Lai Siangtho / Laibu: Sawltak Tangthu 28


url: =Zomite'n Zolai neihzawh kum 100 Jubilee pawipi kikhaamta\nDear In vekin,\nZomite in Zolai \_simbu neih zawh kum 100 cinna pawipi pen Pasian' panpihna leh nomau teng thunetpihna tawh nuamtaki kipan thei khin ta hi.\nIh kizaksaknaom bangin zanitak lam 5:00 PM.hun lianin pawi honna nuamtak leh thupitain kinei thei hi. Tua tak ah Revd Tuang Khan Kap (Pyidawtha) in Mukpuak pum 100 a kikhih khawm, khau at-tatna hong nei hi.\nLeenglapi diak a ka theih ka ciapteh khak pak teng hih a nuai a bang ahi hi. Revd Dr JM Ngual Khan Pau + Nu Dimnu, Dr.Hau Za Cin, Revd Khoi Lam Thang (BSM), Revd Dr Thuam Khan Thang, Revd Dr Thang Cin Lian (Yangon), Revd Dr Nang Sian Piang (TCC, Yangon), Revd Suan Khan Thang (ZBC, Champhai), Revd Sut Khan Thang (CBA, Churachanpur) te a kipan kham leh zang pan Pasian' nasem zahtakhuai siate tampi hong kihel thei uh hi. Revd Khai Khan Suan (D.D) zong hong pailai ding cih kiza hi. (Tua lo a dang ka theih pak loh pawlkhat om thei lai kha ding ahi hi).\nTHUSINNA LEH BIAKPIAK HUNBAWLDAN A TOMIN:-\nZanitak a kipan biakpiak kikhopna kinei pah hi. Hun-uk pen Revd Khup Khen Pau (Church Pastor, CMBC & Asst.Executive Secretary ZCLS) hi a, Revd Dr Thuam Khan Thang (Principal, BBC, Tedim) in hanthotna nasiatakin nei a, thupi mahmah kisa bangah cim om vet lo-in kingai hi. Revd Lian Khen Pau (GS, ZCLS) in thuzaksakna tuamtuam leh mel kilahna cihte hong nei hi.\nTu zingsan a kipan thusinna kinei to pah hi. Hun masa in Bishop Felix hong pai theih pak loh manin Lamka, CBA panin Revd Sut Khan Than (D.D) in thusinna ong pia hi.\nHun nihna pen Sia JM Paupu hi a, tha kingah lua mahmah ahih manin huncin lam bang kiphawk kha lo liang hi. A thu i gen zo vat kei ding a, Video leh Audio tawh limtakin kikhum ahih manin mailam ah i hawmkhia ding hi. Phone nei khempeuh leh MP 3 nei mi tampi in omna tek pan kikhu ngeingai a hong nopci sim tham hi.\nHun thumna pen Revd Khoi Lam Thang (Bible Society of Myanmar, BSM) in hong makaih hi. Ih Zolai neih hong kipat zia leh tuama hunte zong hong gen a, dotna leh dawnna zong hun tawmlai hong neih pih hi. Tuabang kawmkal ah Revd Suan Khan Thang (ZBC, Champhai) in zong pawlkhat mah hong genbeh a tel thak thu pawlkhat kibehlap hi.\nHun lina pen Dr.Hau Za Cin (Ph.D, Science) in Nate Thu leh thu hun cih tawh Power Point zang kawmin hong khil to ngiatngiat a, thuthak theihna tampi kibeh lap a, sensang kisa mahmah ahih manin hong dot ciangin dot na ding bang pen ki-am liang keei khatin hong koih hi.\nTunitak zong a nitak nihna biakpiak hunbawlna ah Revd Lang Suan Thawn (Director, ZACC & Asst.Pastor, KBC) in hun hong makaih a, Dr.JM Paupu mah in hanthotna hong nei a, akuamapeuh in kilunggulh ciat ahih manin biakinn in hong kita zo lo zah dongin thungai kipai a, a ciatnawk zong om het lo, hun siangtho leh thangahhuaitakin kizo thei hi.\nNek-le-dawn tawh kisai leh tanu nasep teng pen Innteek leh ZCLS in vaipuak hong la uh hi. Mi a kisam zah sangin a tamzaw kipai ahi hi. Zanitak bangin pen Zolam leh daklamte pawl kimalep khol a nasia thei mahmah uh hi. Numei lamsaina bang om liang hi. Zing lam ciangin a lici tampi om lai ahih manin tualsung a om, a paiban zo dingte hong kinek ngaih mahmah ahi hi. Paibaih kei leh innpua lam bek mah mu kingah zo ding dan hong suak hi.\nTua lo a dangte Subject dang khat ah Bulletin kong khak na sim le uh teh kitel pen ding hi. A kiet theih lohna a om leh hong theisak un. Video lam ah makai khat suak ka hih manin hun pen kingah khol het lo ahih manin tu'n hong zasak kik thei pan ka suak hi. Vainuamtak a a kizawh siang theihna dingin thungetna tawh hong phawkpih ciat lai un, ci-in kong cial uh hi.\nMedia Dept. Zolai Kum 100 cin Pawipi


url: =Leitungbup Zomi-te hong linglawng sak November 2010! - Zomi Community Network - Your Network\nLeitungbup Zomi-te hong linglawng sak November 2010!\nPosted by Taang Sianpu on December 8, 2010 at 11:00pm\nLeitungbup Zomi te Innkuan Khat, Pum Khat i suahna kikna mualsuang phuh kha- November 2010\nZomi a kuamah peuh,\nLeitungbup Zomi-te tangthu sung ah laimai thak ki gelhzia a tuamtuam om a tua sung pan in, November 2010 pen Zomi bek thamlo Kawlgambup a ding in a ciapteh huai leh kha thupi, thu tam a pian kha hi kici thei hi.\nA hang in:-\n1. November 2010 sung in I lawm it Pawl khat in vangam Pa' Inn hong zuat san a,\n2. November 2010 sung in Pawl khat in Zomi bup lungkoh kop pawi bawl uh hi\n3. November 2010 sung in Ei khang hong tung kik nawnlo ding ahi i Zolai neih zawh kum 100 cin pawipi ki bawl hi\n4. November 2010 sung in leitung ah i neih ngei nailo leh khat bek i neih pan ahi Zomi Electronic Dictionary (eDic) pen Siamsinte' makaihna tawh kipawlna dang\n(5) mapang khawm in ki hawmkhia hi\n5. November 2010 sung in kum 20 sung khat vei bek akibawl Kawlgam kiteelnapi kinei hi\n6. November 2010 sung in a khan tawn in mee' (ballot) cih limlim a khia ngei nailo leh a mu kha nailo kum 20 nuai khangno leh khangham tampi in mee' cih a zak bek hilo in, va mukha, va khoih kha ngiat in, va khia lai uh hi\n7. November 2010 sungmah in kum 20 sung gilbem ah a ki zau khum ahi Pi Aung San Su Kyi khah khia demdam uh hi\n8. November 2010 sung in gamdang tung Zomi te lak USA ah a tam pen mipi' ki kaihkhopna ahi Zolai pawlpi Tulsa, Oklahoma ah kibawl hi\n9. Malaysia UNHCR U Lianpenpa leh Zomi Innkuan Makaipipa Zomi bup ai tang ding in galtai vai tampi tak kikupna leh thugenna nei khawm thei uh hi\n10. Zomi leh Zogam a ding in huhna leh panpihna hun khat sung in tam akipiakpenna ahi CCJ a ding US$ 40,000/ val NGO te' huhna kihel vetlo in Zomi-te' neihsa ngiat tawh piakkhiatna tawh Zomi leh Zogam itna lahna kinei hi\n11. Minambup Reconciliation leh Reunification a ding in a lianpen leh a gen tak pen akici thei phial ahi pawlpi tuamtuam pen "R" Group Zomi-te in GCCF (Global Chin Christian Fellowship) ci in US$ 40000/ val bei in Kuala Lumpur ah a bawl na uh ah Kawlgam pan tangmi leh palai mimal 70 zong kihel a, "G" Group Zomi te in Zolai pawipi ci-in leitungbup mah pan a hi thei teng in Zogam kizuan kik tek in nasia tak in kibawl a, India pan in Zomi 70 mah hong kihel thei uh hi.\n12. "R" Group Zomi-te in Chin min vawh i khil nuai sung a om teng Politics, Social leh vai dang khat peuhpeuh paulap in kigawm zo nawnlo ahih man in GCCF kipsakna pen Biakna Makai ahi Dr. Hrekio leh Dr. Chum Awi in makaih uh a, minam bup kipawl khopna ding in campaign a bawl hun laitak mah in, "G" Group Zomi te sung ah zong biakna lam mi zahtak leh mipil ban ah Pasian' sathau nilh sa siampi vive makaih in sepkhopna ding in kalmasa kisuan hi.\n( 1 ) Dr. Simon Pau Khan En (Chairman)\n( 2 ) Bishop Felix LIan Khen Thang(Vice Chairman)\n( 3 ) Dr. Chin Do Kham (Secretary)\n( 4 ) Dr. Gin Khan Khual (Member)\n( 5 ) Dr. Do Suan Mung (Member)\n13. November 2010 in Malaysia UNHCR zumpi sung ah Zomi zum nasem nih leh thum ki behlap hi.\n14. America TV sung ah Zomi-te ngeina leh pawi a suak masakpen na leh local newspaper ah Zomi namte’ paipi leh minam vai November kha sung mah in kimu thei hi.\n15. November 2010 sung in Zomi sung pan makai tampitak Malaysia a om Zomi galtaite’ lak van ding, pha ding in pai thei uh hi.\nA bante laisim mipi in hong zomto lai ta un ci-in kong cial nuam hi. A huampi in en leng i guallehna leh i kamsiatnapi pen khat hi a, a dang teng Zomi bup a ding in gualzawhna lan i khaina, mualsuangpi i phuh hun leh, lamthak tawh kalthak i kipat hun ahi hi. Job i nuntakna sung ah a tuahkhakna haksatna leh sihna, dahnate in a Pasian' a upna nungtolh sak zolo, dalzaolo a, Pasian' mai zong in a ngei sang in Pasian in thupha a piak zawk mah bang in, tu a i tuah siat haksatnapi hang in i Pasian nungkik san lo a i masuante i zop mengmeng ding in hanciam ding kisam hi.\nSingkungpi pen sang tektek leh huih pi, guahpi in nawk khak tektek mah bang in i Zomi buppi i movement pen hong lian semsem leh minamdang gen loh Zomi sung mah pan zong gensiatna leh kampau nengneng hong om zeuhzeuh thei ding a ngeina ahi hi. Honpa leh gumpa Topa Zeisu a bawlsia leh a langpan pen mi namdangte hi\npeuhmah lo in, ama minam pihte mah hi cih hong phawk thak sak hi.\nTuate hang in i mailam khangtan sak zolo ding a, Pasian' tawh i kalsuan nak leh i tuak dahna leh kahna-te in Zomi-te ki pumkhatna ding hong khaktan zolo, Zomi bup in Pasian' i phat ding hong daltan zolo ahihna tutung Tedim Zolai, CCJ pawipi tungtawn pan in kimu zo hi.\nPasian' kammal sung ah "sihna aw na gu koi ah om hiam..." ci in a tangko mah bang in sihnagute in (accident-te in) Pasian' tawh i kizopna hong khaktan zolo a, Zomi bup ki thutuak in i mapanna hong khaktan zolo hi. A nungta Vanglianpa' anglum nuai ah, ama khutkuak muanhuai sung ah kalsuan in a nungta, a gualzo Zomi-te ihi hi!\nComment by naalianzomi on December 10, 2010 at 12:51am\nthupi taktak mah ei. mate.... mangngilh huai hei kei ei..... dahna aom mahbang in lungdam huaina zong tam mahmah in. Zomi te ongit, thupha ong pia- onglamsang bek lo aa ong lawnto. Topa min thangsemsem ta hen.Amen\nComment by moemangsen on December 9, 2010 at 2:16am\nNong gualh suksuk leh ahi vivemah onghizel ven, hoihthei mahmah ei. Phawkkhakloh athupi mahmah honkhat ongpholak himawk ciai.


url: =Zolai gelhzia a kunglutte tung ngaihsut piakna\nZolai pen hongpian zawh sawtnai hetlo nungdeuh in kum 100 cinpawi kibawl pan hi. Ataktak in Zolai simbu ci-in sanginn ah Formal takin isin hun 1924 kumkhawng hipan ahih manin kum 100 cing nailo hi cileng khiallua loding hi. Tuamah bangin Linguistics pan enleng, Zolai tawh kisai – Philology, Syntactics, Discourse, Pragmatics, Semantics, Structuralism, Grammar, Phonetics, Phonology, etc. cih bangin sintheih ding, puahding maban tampi omlai hi. Tu tadih inbel Morphology, Lexicology, Morphophonemics ciang buaipih lunglung lai hihang. Taangpi taangta theih dingin tomkaih pakleng laimal gawmdan Spelling/Word Structure ciangah buai lingling hihang. Tua kawmkal ah awsuah/awkaih (Accent) kibanglo ihih manin lai igelh ciangin akihual kiim theiding hamsa sim hi. Gentehna in; gam/ngam, gin/ngin, gawm/ngawm cihbang dan tepawl.\nPasian hehpihna tawh Zomite Laisiangtho sinna lamah mazangin Ph.D. tampi i om ta hi. Ahih hangin Secular lamah kitawm lai mahmah cihding hi. Tua kawmkal ah Lai lamah cileng Linguistics, Literature Majors te tawh Doctor/D. Lit. ngah kikhaat mahmah a, M.A. ciangzong kitawm mahmah hi. Katheih khialh keileh D.Lit. ngahbang ki omzo nailo hi. Tua banah hong nusiakhin pawlkhat om in, anungta lai kitawm hi. Mailam ah khangthak sungah Zolai zuunding pilna sangnei tampi hong piankhiat dingzong lamen hang.\nTuabang teng kawmkal ah nuntak khuasak haksatna hangin lai-uk, laideih, laisiamnuam, laitheinuam veuveu themcik khat lobuang atamzaw in sumngah nading, hauhpak nading, meetpak nading leh zalian pipi, makai pipi suahtheih nading bek buaipih in laigelhdan peuhmah awlmawh in neilo uh hi. Tua bektham lo-in tulai khangno tampite in Zolai zong ginatak in gelhthei nawnlo uh hi. Zolai siamlo in English zong siam tuanlo zelmah hi. Tua kacih ciangin pawlkhat bangin zahdah khamai dinguh a, ahi zongin tuciangciang online ah English tawh lai kigelh te ka-et ciangin hoihtak/maantak a gelhthei mi 10 zong a-om teiitam kaci hi. English abul abal a thei, endik (edit) semthei dingciang mi 3/4 bang ih omzo teii tam ci-ing. Cianlian keng (Not quite sure). Lamkhat pan tuazong ahiding mah hi. Mikangte mahmah zong amau lai English maantak/hoihtak gelh theilo tampi omlel uh hi. Mangpau leuleu bel maanse takei leh dangnal zalzal, eusuk euto a pauthei tawh, uun-ham duadua a pauthei tawh ki-om nianua hi.\nHibang teng kawmkal ah Zolai avei zawdeuh te in amau kivakna Specialization ahih zenzen loh hangin hong zuunsak toto in Tan 4 (Standard Four) ciang kisinthei a, laigelh thei liamliam dinmun tungta ihih manin amau tungah ilungdamna lian mahmah hi. Hih atung a igen bialbual teng kikumni cileng hongsau luading ahih manin tulaitak Zolai gelhzia hong lungmangsak dekdek awsau, awtom, aw-eu tawh kisai them eusuk ni.\nAmasa in Cope topa’n hong bawlsak Zolai pen Languages tampi te mah bangin awsuah zui-in laimal gawm hihang. Tuatawh kizui-in laimal ‘cin’ bangpen Mikang awkaih in ‘sin’ himawk ahih manin telkhialh loh nadingin ‘chin’ tawh na malgawm sak hi. Tua huhau-in Zomi upa ‘Cin’ minnei pawlkhat ‘Chin’ in na malgawm uh a, pawlkhat bang lungmanlawh dektak uh hi. Tua banah nidang Zo laibute enleng zong awkhat malkhat Monotonic Syllables zui-in kigelh tamzaw hi. Gentehna in:\n“Pau Hau in thau a nei hi.”\n“Ni a sa hi. Mi li a si hi.”\n“Sih ah sa a pang hi.”\nTuhun leuleu ciangin aw 4/5 bang malkhat asuah sukziau zong ki-om ta hi. Gentehna in; ‘pheituamsungteenthak’ cihbang dan. Atung a igensa mah bangin awsuah zui-a malgawm pen kitamzat pen hi. Ahih hangin Zolai pen Manglai danin Phonetic Alphabets atuam in neilo ihih manin kammal pawlkhat awsuah banglian aleikiat zui-in malgawm haksa hi. Gentehna in:\n1) “Kanau in huan ah hai gah alo hi.”\n2) “Mihai tawh kikhawl kei in.”\n3) “Hai ciakciak kei in.”\n4) “Tutung mopawi ah tanute leh haitawite buaideuh uh hi.”\n5) “Mi suangtum tawh kideng ziahziah namuh ciangin en heihai kei in.”\nAtung a gentehna teng lakah 1 leh 5 na ah laimalgawm ‘hai’ sangin ‘haai’ zangleng awsuah tawh kinaizaw hi. Ahih hang laigual 1 na ah ‘hai’ bangzong izatzatsa leh ikingeina sehnasa hi-in alaimal imuhphet in imitkha ah ‘hai’ lim hongsuak pah hi. Laigual 5 na-a ‘hai’ sang ‘haai’ cileng zong khialh omlo, cikei lengzong telkhialh nading liang omsam lo hi. Tua hi-in laigual 1 leh 5 na ah ‘hai/haai’ laimalte pen awsuah kibang hinapi akhiatna atuamtuak hise hi. Mikang te’n tuate pen Homophones naci uh hi. Tua banah 2 leh 3 na ah ‘hai’ pen akhiatna akibat hang awsuah kibang lotuak hi. Laigual 2 na ah ‘hai’ pen aw-eu leh awtom kigawm hi-in, 3 na-a ‘hai’ leuleu pen aw-uun/niam leh awtom hi citciat se hi. Tuamah bangin 3 leh 4 pen awsuah kinai huaipian napi akhiatna tuamtuak hivet sehi. Hih atung a ‘hai’ teng bangzong Mikangpau in Homonyms cileng huamkiim hi. Tua ahih manin hibangdan kammalte igelh ciangin Kawllai danin awsuah khenkhiatna/kilamdan sakna tuamtuam neilo, Manglai danin lah Phonetic Transcription tuam neihlo ihih manin asimte in laigual/laipai (Context) en a bangci awsuah ding cih ngahsut siamkul hi. Nidang ciang Phonetics atuam a ineih zawhleh thukhat ci ni. Anuai ah khat ensuk lai ni:\n“Sumkuang lampai ahat kei hi.”\n“Ninbung sung bekah ninpai in.”\n“Note pai kawikawi unla lungdamna thu vataang ko un.”\nHih atung a ‘pai’ teng bang isim ciangin awsuah kibang lo hi. Double Vowels zattheih nading zong om tuanlo hi. Double Vowels zattheihna pen anuai a bang munte bek hi:\n“Khat lah kateem, khat lah kapaai himawk in kagup zawkding thei keng.”\n“Naupaiite gilo thei hi.”\nZolai ah hibangdan awsuah banglian a ki-at theilo, akhiatna lah kitel veve laimalte deihtak kancian laileng tampitak omlai ding hi. Maban sah mahmah omlai cihna hi. Hun ingahciang zom toto ni. Tu tadih inbel ‘awsau’ zatdan them telkheh nuam hang. Awsau pen Zolai in ih at ciangin atamzaw in Double Vowel zang hihang. Gentehna in; Ciim,Meii, Thaam (gulpi), Taanghaam, Taangmi, etc.\nDouble Vowels zathuai laimal gawmdan pawlkhat\nCiim, Ciin, Daan, Kiim, Leeng, Leii, Maang, Meii, Taang, Teel, Tuu, Zaan, Zuu, etc.\n“Sawm Piang pen sang akah ngeiloh hangin ciim (cim hilo) vilvel se hi.”\n“Langno lo huung pen cimlua (ciimluahilo) in ihmu cipkha hi.”\n“Tuni thapai meii (mei hilo) kaii in guah a ciin (cin hilo) hi.”\n(meii = awlai leh awsau kigawm; ciin = awsang/eu pian leh awsau kigawm)\n“Migam milei ah nuntak dan isiam keileh daan kituak thei hi.”\n(Daantuak/daanpia cihbang munte lobuangah ‘dan’ kizang lel hi.)\n“Mikiim (kim hilo) in haksatna kinei ciat hi.”\n“Simbeng zong kim (kiim hilo) ciitciat tangzangh kiguan.”\n“Vanleeng tual ah sakolleng tailo hi.”\nLehbulh khaleng akhiatna tuampi suak hiau hi:\n“Vanleng tual ah sakolleeng tailo hi.”\n“Sai mai-ah vanlei nuam mi hongpai ciang naleii naphen khakei in.”\nMingelh ciangin atamzaw in ‘Mang’ limzat zaw uh a, awsuah bangin gelhleng ‘Maang’ ding hizaw hi. Laigelh ciangin akitel khialthei munte ah zatsiam kul hi:\n“Galkap Maangpa (Commander) in anautaangte thu apia hi.”\n“Galkap mangpa (lost soldier) kimukik ta hi.”\n(Hidan munte lobuangah ‘maang’ leh ‘mang’ kizang taang kawikawi a, laisim te in zong kitelsiam lel hi.)\n“Thang Ho leh Lian Do inzong taangtang phelhawm kici hi.”\n“Kawlgam innpi ah Taangmi pawlkhat ihmut suakin lusu ngeingai uh hi.”\n“Ngalkhaat tetangtat (taangtat hilo) uh hi.”\n(Taang pen mun tampi ah kizang thei a, tang tawh khenkhiat siam kul hi.)\n“Mipil kiteelna ah thutel meello mihai lomtangg vakihel hi.”\nLaigual sungah ‘teel’ leh ‘tel’ lehbulh khaleng akhiatna tuampi suak hi:\n“Mipil kitelna ah thuteel meello mihai lomtangg vakihel hi.”\n“Hiah tu inla pau kei in.”\n“Jesuh in Tuucing (tucinghilo) hoih ahi hi.”\n“Kei nong it leh katuute (tutehilo) nakem in.”\n(Laigual masapen bangah ‘tu’ sangin ‘tuu’ in malgawm leng awsuah tawh kinai zaw hi. Laigual nihna ah ‘Tuu’ bangpen awtom hi-a, ‘Tucinghoih’ cileng awsuah tawh kinaizaw hi. Theihding ah ‘tuu, tuuno, tuupeek’ cihte pen Cope topa’n hong bawlsak laimalgawm lakah tudong zatngeina Convention zahphial a ineih laimal hoih hi-a, awtom, awsau koimun koimun ah Double Vowels tawh gelh hamtang kul hi. Tu-le-ta te (Posterity/Descendants) munah tuu-le-ta te (Sheep and Children) ci-a gelhkhak lohding zong thupi zel hi.)\n“Zaan ni zankim pawlin hong kimeng hi.”\n“Zaanzan in hong kimeng hi.”\n(Mundang tampi ah ‘zan’ tawh kicing lel hi.)\n“Mangpu ihmut suaklua kizan deedaa hi.”\n“Zuudawnte in zuumi (zuu tawh mehkhoppih) dingin zusa (zuusa hilo) emkeu uh hi.”\nHih atung a teng lakah Ciin leh Tuu lobuang atamzaw awniam, awlai leh awsau munte ah ‘double vowel’ kizang phadiak hi. Ciin pen aw-eu pian leh awsau kigawm hi. Aw-eu mun khempeuh ah ‘double vowels’ zat pahpah lohding hoihzaw hi. Izatkhak leh ilaigelh ziate hong kitukalh mangding hi.\nAtung a teng banah honkhat omlai hi. Tua banah Double Vowels zang taleng, zang takeileng akitel laimal pawlkhat om leuleu hi. Gentehna in:\n“Khangnote/Khaangnote in minam nasep kinbawl uh hi.”\n“Zomi te in khang/khaang tangthu thupiseh uh hi.”\n(Khang zatna atamzaw pen awlai leh awsau kigawm ahih manin Double Vowel tawh malgawm leng khiallo napi, Single Vowel tawhzong kitelcian mahmah hi. Atamzaw in Single Vowel tawh malgawm uh hi.)\nAhih hang khang leh khaang akizat khawm theihlohna om ciitciat hi:\n“Ihmu in Topa’n hongkem ahih manin ka khanglo (khaanglo hilo) hi.”\n“Guah tamlua-in leitang akhaang (khang hilo) hi.”\n(Risen hilo Cracked cihnopna ah)\nZopau/lai ah‘in’ kici ‘affix’ pen kitamzat mahmah a, atamzaw ‘suffix’ in kizang hi. Awlai leh awsau kigawm ahih manin awsuah lianin gelhleng ‘iin’ ding hi. Ahi zongin laimal dangtawh telkhialh nading om peuhmah lo ahih manin atamzaw in Single Vowels mahtawh kizang suak a, Norm khat bangin kingahsunta hi:\n“Tuakhit ciangin/ciangiin uiphuk mangpa tuisungah alutsuk hi.”\nAtaktak in tulai Zo, Zomi, Zolai, Zopau cihte ah Zo pen awlai leh awsau kigawm ahih manin Double Vowels tawh Zou/Zoo cih bangin gelhleng awsuah tawh kinaipen hi:\n“Zo(awsuah = Zoo) lakah sa ataa hi.”\n“Zomite gualneek zo kasakei hi.”\n“Zomi ka hi hi.”\nLaigual 2 nasungah ‘Zo’ laimal munnih ah om napi, amasa pen ‘Zoo’ ci-in awsau tawh isim a, anunung pen zo, gualzo, galzo, cihdan awtom tawh isim se hi. Hipen Kawlte’n igelh ciang amaan, isimciang a-aw (ေရးေတာ့ အမွန္ ဖတ္ေတာ့ အသံ) aneih mah bangun Zolai ah zong anei hihang. Double Vowels limzat mahmah honkhat bangin himun ah hongzang samlo uh ahih manun lungdam huai hi.\nAwsuah liantawh gelhding hileng awsau leh awlai tuak ahih manin ‘Kaawlgaam’ cihding hi. Awsuah liantawh gelhsang ‘Kawlgam’ cileng laimal ciiksuah zaw hi. Double Vowels pupite inzong ‘Kawlgam’ mah hongzat pihlai uh hi.\nMuntampi ah kizang khel kawikawi hi. Ahi zongin khuamin ‘Laaitui’ bangzong amau zatdan zatpih ding thuman ahi hi. Lai (Writing) leuleu pen awlai leh awsau kigawm hilo, aw-eu leh awsau kigawm zong hilo ahih manin lai, laimal, laigual, cihding hilel a, Double Vowels behlap kul peuhmah lo hi. Khatvei leh ‘laimal’ khatvei leuleu leh ‘laaimal’ cih thimthum kullo hi:\n“Laaitui khua-ah laimal (laaimalhilo) gawmzia kisin hi.”\n“Tulai/tulaai tak lai kagelh hi.”\nAwsuah lian hileh ‘Luungsiim’ ding hi-a, laigelh ciang ‘Lungsim’ mah kizang kiim hi. ‘Luungsiim’ ci-a malgawm kikhaat mahmah ding hi.\n“Thadah te’n nasem (seem hilo) nuamlo hi.”\nZolai ah ‘seem’ kizatna tawm mahmah ding hi.\nAwsuah in ‘peen’ ahih zenzen hang laigelh ciang ‘pen’ kitam zatzaw hi. Bangmah dangtawh telkhialh nading omlo ahih ciang ‘pen’ mah zangsuak leng hoihzaw hi.\n“Tuanu pen mi gensiat hatlua kici ve aw.”\nDouble Vowel zatnop leh anuai a bang laigual te ah zathuai hi:\n“Gol peenpeen mehneu tawi, neu peenpeen mehgol tawi.”\nAnih tuak in awlai leh awsau ahih manin awsuah lianin gelhleng ‘gaalgiing’ ding hi. Zat ngeina ah ‘galging, galkap, galhang,’ cih bangin Single Vowels kizang zaw hi.\nAhih hang theihhuai thukhat ah, Zopau ah awsau pen tam simsim ahih manin laigelh ciang awsau omna khempeuh ah Double Vowel zangleng laisim dan alemloh naciang om banah, Conventional Writing tawh hong ki keelki thei hi. Mi pawlkhat te bangin lai malgawm ciangin Double Vowel tamzat lua-uh ahih manun amkham gawp in khat veivei awtom Single Vowel zangleng kitel siuseu zaw, maltu zawding hiphial taleh awsau Double Vowel zangkha vaivai zong om khelkhel hi. Awsuah lian zui-a laigelh sin dihni:\n“Luun Maang peen Kaawlpi ah Zoo ngeina lam laam dingiin nuungkaal pek aa paaisuk hi aa phone lah hongseet lo diil deel mawk aa zaan haal ziing saang iin a paaipih te uun innlam hopih katheih ciang iin, keizong kadot leh, theikei uung hong cii luungkham lua iing. Koilaai koiteeng ah omcih hongkaan pih uun, hehpihna tawh. Luungdaam.”\nAtung a laigualte enleng, awsuah liantawh ki-at hi-a, khialhna a-omloh hangin simhak simsim leh dausuah simsim hi. Tua manin S. T. Hau Go in Zolai pen awsuah lianlian in gelhleng lemtaang khinlo nacingei hi. Adiak in, awsau, aw-eu khempeuh Double Vowels bektawh zepthuah, behlap pahpah pen Zolai dausuahsak, peengsuahsak zawsop hi. Ahoih theipen a puahding, zuunding mawhpuak neiciat ihih mah bangin Double Vowels bektawh hilo-in akilawm zaw Phonetics tuamneih zo-in, laimalte ahih leh aciilgil theithei, aciik theithei in malgawm kisinleng ahoihzaw tam ci-ing. Zomi linguists te’ maban tampi omlai cihna hi. Mailam ah kikum toto ni.\nFILED UNDER: MAGAZINETAGGED WITH: LITERATURE,ZAMSIANSUM


url: =Tuni'n Dr. Hau Za Cin (a) Cinpu hong tung leuleu ta\nDear Muntuam tuam a om Zomi a kuamapeuh,\nZolai kum 100 Jubilee pawipi ah thusinna pia dingin Singapore pan Dr.Hau Za Cin (a) Cinpu pen tuni Oct.29, 2013 (Tuesday) 5:30 PM. hin Yangon pan Kalay Airport hong tungkhin ta hi. ZCLS Pupi, Revd Lian Khen Pau, Pa Hang Lian Thang (Hangno), Sia Lian Khan Tuang, Tg.ThaTuang tawh va dawn hi ung.\nTua lo a tuamtuam panin a dawn zong tamsim khop mah om hi. Photo ka na la uh a, hiah hong khak ing. Hih maan kilakna ah a khat pen Pa En Khan Go Pinlong hausa pa hi ei. Dr.Cinpu a taktakin ka muh cilna hi a, ka upmawhna sangin a tun, a din na sangzaw suak ei. Mipi suah hiauhuau peuhmah a, mite'n zong hong etsak giaugiau tek uh hi.\nZing ciangin nitak nai 6:30 hunin Jubilee pawipi honna om ding a, Revd Tuang Khan Kap in hong makaih ding hi. Nitak hunte ah a ut khempeuh kipai thei ding a, mun-le-mual in hong cin pha lo suak ahih manin thuduh diak teng paibaih hong kul ding dan hi.\nTuni panin khuahunte zong hong hoih to ta ahih manin ih biak Pasian' tungah i lungdam a, hunzawh siangdong hong kithuahpih ding lametna leh lunggulhna i nei hi. Thungetna tawh na phawkpih ciat ta un.\nMedia Dept. (Zolai Kum 100 cin Pawipi)


url: =LESSON 5 APRIL 23-29 MINAM KHEMPEUH LE BABEL ~ MUC\nLESSON 5 APRIL 23-29 MINAM KHEMPEUH LE BABEL\nMINAM KHEMPEUH LE BABEL\nTu kaal Sung Sim Ding: Pian. 9:18-11:9, Luke 10:1, Matt. 1:1-17, Luke 1:26-33, Late 139:7-12, Pian. 1:28,Pian. 9:1.\nKAMNGAH: “Tua hi-in Babel kici hi. Bang hang hiam cihleh tua lai-ah TOPA in leitung buppi kampau a kitukalhsak hi. Tua lai panin Topa in amaute lei maitang bupah thehthang hi (Pian. 11:9).\nTuicin khit ciangin Lai Siangtho in mimal thu panin minam thu pulaak hi. Noah le a tate thum “Shem, Ham, le Japheth” cihte thu khit ciangin Ham, Canaan pa thu kipulaak hi (Pian. 10:6, 15), Canaan thu a genna-ah Khapsa Leitang thu tawh kipulaak hi (Pian.12:5), Abraham lamet thu ama tungtawnin minam khempeuh in thupha ngah ding ahihna hong hilh hi (Pian.12:3). Tua hi mah taleh Babel Tausang thu in hong helh hi (Pian. 11:1-9). Mihingte ading Pasian geelsakna hong kisia kik hi. Thupha a hi ding kimlai, minamte hong piankhiatna hong kipan hi; hih in samsiatna nam khat hong suak hi. Minamte kipumkhatin Pasian dinmun luah ding a hanciam uh hi. Pasian in amaute tungah thukhen hi. Kampau kitheihlohna hangin thukhenna a thuak uh hi. Minam khempeuh in leitung mun khempeuhah kithehthang uh hi (Pian. 11:8); tua hi-in Pasian ngimna leitung mun khempeuh kizelin om uh hi (Pian. 9:1).\nA tawpna-ah mihing siatna khempeuh tawh kidim hi taleh Pasian in siatna lak panin thu hoih a piangsak hi. Hih in a thutawpna kammal hi. Ham in a pa buk sung panin samsiat hi (Pian. 9:21, 22) tua samsiatna Babel Tausangah kampau kitukalhsak hi (Pian. 11:9) minamte adingin thupha -ah a khelsak hi.\nPian. 9:18-27. Hih a lamdang thu in bang gen hiam?\nLenggah huan a Noah gamtatna in Eden huana Adam tatzia hong phawksak hi. Hih tangthu nihte in kibatna nei hi: singgah nekna hangin guaktangin om hi. Tua ciangin guaktangin a omna sel a, samsiatna le thupha a pia hi. Noah in Adam suan le khak sung pan hong khangkhia hi mah taleh tua kizopna kitat hi. Lenggah bilhna pen Pasian piansakna ngimna sungah kihel lo hi. Noah in lenggahtui kham ahih manin a guaktangin a omlam zong kiphawk kha lo hi. Tua bangin a omna thu Ham in amuh ciangin Eve guaktangin a omna thu a phawk hi. Eve in a kikham singgah a nekna hangin guaktangin a om hi (Pian. 3:6). Hih a kibang thute in a pa guaktangin om a muhna sangin thuk zaw hi. A pa guaktanga a om sel lo-in gen kawikawi-in, apa buai-na vensak ding ngaihsun lo hi. Ahi zongin a sanggampa in a pa guaktang om selsak hi. Ham in ahihleh a pa guak nusia bek tham lo-in a pa ginatlohnateng a pholak kawikawi hi. Hih thu-ah nulepa zahtakna tawh kisai thu hong lut hi. Nulpa a zahtak lo mi in, a beisa thu in mailam hun huzaapin sukha hi (Pai. 20:12; le Eph. 6:2). Tua Samsiatna in Ham le a suan le khakte tungah huzaap lianpi nei hi. Hih thu siksanin minam khat le minam khat kinenniamna in Lai Siangtho thuthuk theihkhialhna taktak ahi hi. Hih thu in Canaan suan le khakte tungah kigen bek hi-in Ham tate thuak samsiatna ahi hi. Lai Siangtho gelhte in Canaan mite kihhuai-na phawkin a hong gelh uh ahi hi. (Pian.19:5-7, 31-35).\nTua banah tua samsiatna sungah thupha zong kihel veve hi. Canaan min in sepna lak kammal “kana” panin hong pai hi-in, a khiatna in “zawhna” “ukna nei cihna hi. Pasian mite in Shem suan le khak tungtawnin Canaan mite tungah ukna nei ding uh hi. Amaute in Khapsa Leitang a luah ding uh hi. Tua in Messiah hong pai nading lampi a sial khol ahi ding hi. Amah in Shem giahbuk khan ding a, Japheth gamgi a kek ding hi ( Pian.9:27). Hih genkholhna in minamte tunga Pasian thuciam a pulaak hi. Hih thuciam sungah Pasian in minam khempeuh a huam ding hi(Dan. 9:27, Isa. 66:18-20, Rom. 11:25). Ham tunga samsiatna in Ham le Canaan suan le khakte a kipan minamte ngah ding thupha a suak hi. Amaute in Topa piak hotkhiatna a sang ding uh hi.\nTuicin panin a suakta Noah in zukhamin a om hi. Hih in mihing in thaneem ihihna le Banghangin Pasian hehpihna kisamin Pasian hong itna pulaak hi lo hiam?\nPIANCIL SUNGA KHANGGUI\nNoah khanggui tawh kisai-in Tuicin ma le Tuicin khit mite kizopna hong musak hi. Pian. 9: 28, 29 in Adam khanggui tawh kizopna hong hilh hi (Pian. 5:32). Bang hang hiam cihleh Adam sih in Lamech khanggui tawh kizopna nei hi (Pian. 5:32). Bang hang hiam cihleh Adam sihin Lamech, Noah pa in kum 56 cingkhin hi. Tua hi-in Noah in Adam thu za ngelngel ding hi. Adam in a tu a ta tungah ama thu pulaak ding hi.\nPian. 10 sim in. Lai SIangtho sunga Khangguite in bang ngimna nei hiam? (Luke 3:23-38.\nLai Siangtho khangguite in thu thum pulaak hi. Amasa-in Lai Siangtho thupiangte hong hilh uh hi. Tua thute in mihing nunzia le amau kum phazah hong hilh uh hi. NIhna-ah khangguite in tanglai mite panin Lai Siangtho gelhte hun kizopna hong hilh hi; amau hun le tuhunin zong kizopna nei ahihlam hong hilh hi; abeisa-a thupiangte le tuhun in kizopna nei hi, cih hong hilh uh hi. Thumna-ah mawhna hangin samsiatna hangin supnate le khangguite tungah a huzaap hong hilh hi.\n“Hamite,” minam le “Semite,” minam le “Japhethite” min amalte kizopna ngaihsun in. A kizopna uh kitel lo hi. Hih minamte in Jacob innkuan mi 70 te a pulaak khol uh hi (Pian. 46:27) tua banah sehnel gam sunga upa sawm sagihte zong (Pai. 24:9) a pulaak khol uh hi. Hih upa sawm sagih le minam 70te kizopna in Israelte in minamte tungah hotkhiatna nasep a neihna uh hong phawksak hi. “Sangpenpa in minamte luah ding a gamh uh akhenkham hi.Amah in Adam suan le khakte a kikhensak hi. Israel minamte tawh kizui-in gamgi a bawlsak hi (Thkna. 32:8).Tua tawh kizui-in Jesuh in nungzui sawm sagihte a sawlkhia hi (Luke 10:1).\nHih thute in Adam le Abraham kizopna bang thu hong hilh uh hiam? Amaute in hotkhiatna tangthu-ah mi dawk masate hi. Adam suan le khak panin a hong khangkhia mite ahi uh hi. Hih thu in Abraham, Isaac le Jacob cihte in tua thu piangte mu kha uh hi, cih hong hilh hi.\nMatthew 1:1-17 sim in. Tua mite nunzia bang hong hilh hiam? Bang hangin i thu upna-ah hih mite in a nungta takpi ahihna uh thupi hiam?\nPian.11:1-4 sim in. Bang hangin hih mite in leitung mi khempeuh kipumkhat ding thupi ngaihsut uh hi ding hiam?\n“Leitung buppi” cih kammal in mi tawmno khat bek, Tuicin khit a a nungta mite a pulaak kammal hi. Amaute kikaihkhopna a hang in amaute in vantung a banto ding tausang mahmah khat lam ding a ngaihsun uh hi (Pian. 11:4). Amau ngimna taktak in Piangsakpa Pasian dinmun valuahto ding cih ngimna a nei uh hi. Amaute ngimna le Pasian in AMa ngimna bangin a sepna-ah piancilna thu -ah ““Amaute in gen uh hi” cih thu le Pian.3, 4 le Pian. 1:6, 9, 14, “eite in bawl ni” (Pian. 11:3, 4; le Pian.1:26 enkak in). AMaute ngimna in hih bangin kipulaak hi: “A tawntungin i min a kip nadingin bawl hi” (Pian. 11:4,) hih in Pasian bek in a pulaak ding ahi hi. (Isa. 63:12, 14).\nA tomin pulaak leng, Babel a lamte in Piangsak Pa Pasian dinmun luah ding ngimna anei uh hi. Tua bang ngimna koi pan hong pai hiam, cih i thei hi (Isa. 14:14.) Tuicin thupiang in amaute sungah mang mai lo ding hi. Tuicin tung kik khaleh suahtak nadingin tua bangin tausang mahmah a lam uh ahi hi. Pasian in Tuicin ka tungsak nawn kei ding hi, cih a kamciam amaute in um lo uh hi. Babylonte tangthu in zong Tuicin thu pulaak hi. Lai Siangtho pulaak Tuicin tawh kibang lo hi. Babylon khuapi Babel hanciam takin a lam uh hi. Vantung a banto ding tua tausangin Pasian langpanna le Babylon lungsim puak ahi hi.\nHih thu hangin Danial Bu sungah Babel Tausangin a thu mungpi khatin kihel hi. Shinar a kipulaakna-ah Babel Tausang thu zong hong dawkkik hi (Pian. 11:2) Hih mun ah Nebuchaddnezzar in Jerusalem biakinnpi panin a lak van le nate koihna-in a nei hi(Dan. 1:2). Daniel Bu sungah mun tampi-ah Nebuchaddnezar bawl kham milimpi zong kikoih hi; hih khua in Babylon kumpite omna khua khat hi ding in kingaihsun hi. A tawpna-ah Daniel in leitung minamte hong kikhawm uh a, siangtho Pasian langdo dingin hong pai uh hi, ci hi (Dan. 2:43, Dan. 11:43-45; le Mang. 16:15, 16), Babel Tausang kizawh loh bangmah in Pasian a langpan zo kei uh hi.\nFrench laigelh mi minthang khat in mihing hanciamna lian penpen in Pasian suah ding ngimna, Pasian dinmunah va om ding ngimna hi. ci hi. Eden huan a Eve a kipan eite khempeuh in tua bang ngimna tawh a nungta mite ihi hi. Hih ngimna in bangzahin lauhuai hiam? (Pian. 3:5)\n“EITE PAISUK NI”\nPian. 11:5-7 le Late 139:7-12 sim in. Bang hangin Pasian in leitungah hong pai kul hiam? Bang thu in Amah tawsawn hi ding hiam?\nMihingte in vankahto ding hanciam uh a, Pasian in vantung panin leitungah hong kum suak hi. Pasian a hong kumsukna in Ama vangliatna pulaak hi; Amah in na khempeuh tungah ukna nei ahihlam hong hilh hi. Mihing in Pasian munah vatun toh ding hanciamna in a mawkna taktak hi. Cikmah hunin mihingin Pasian kiang tung thei ngei lo ding ahih manin Pasian in leitungah hong kumsuk ahi hi. Tua simloh mihingte a hong hotkhiat nading lampi om lo hi. Babel Tausangin Pasian pulaak thu tawh tehkak lehangin nuihzak huai mahmah thu hi. “Khuapi le tausang en in” (Pian.11:5). Pasian in leitung mite a hong muh nadingin leitungah\nhong kumsuk kisam lo hi; Ahi zongin Amah in leitungah hong kumsuk hi. (Late 139:7-12; le Late 2:4 enkak in. Hih thu in Pasian in mihingte lakah a hong nuntakna pulaak hi.\nLuke 1:26-33 sim in. Leitungah TOpa hong pai-na thu bang pulaak hiam?\nPasian a hong pai-na in upna tawh dikna i ngahna le Ama hehpihna nasepzia a bulpi bel hi. Pasian adingin i sep hangin Pasian in leitungah a hong pai veve ding hi.Pasian adingin i sepnate hangin hotkhiatna hong pai hi lo hi; ahi zongin Pasian hong kumsukin eite a hong honkhia hi zaw hi. Piancil BU sungah Pasian hong kumsukna nih vei bang kipulaak hi. Amah in leitunga thupiangte mihingte nunziate hong lunghimawh mahmah hi, cih hong hilh hi. Lai Siangtho hong hilh bangin Topa in amaute kipumkhatna khenkhamin amau mawhna sungah suakta takin nungtasakin mihing in siatna nam khat khit nam khat a behlap toto hi. Tua hangin Topa in amaute kampau a kitukalhsak hi; amaute kipumkhatna in kisia hi.\n“Babel Tausang lamte in maizumna le guallelhna a thuak uh hi. Amaute kiphatsakna ciapteh nadingin a lam uh tua tausang in hai-na hong suak hi. Ahih hangin mihingte in kiphatsakna le hai-na a nusia nuam kei uh hi; mihing in ama hihna tungah kinga-in Pasian thukham a nial uh hi. Tua bangmahin Satan in zong vantungah a gamtang hi. Pasian langpanin amah le amah kiliansak hi. Hih bang mahin Cain in zong biakpiakna a pia hi.” Ellen G. White, Patriarchs and Prophets, p. 123.\nKoi bangin Babel Tausang in mihing gitnatlohna hong lak hiam? A tawpna-ah lelhna mah tunpih hi lo hiam? Babel Tausang thu panin nuntakpih ding bang thu na mu hiam?\nPian.11:8, 9 le Pian.9:1 sim inla Pian. 1:28 tawh enkak in. Bang hangin Pasian in a kithehthang mite honkhia hi ding hiam?\nPasian geelna-ah mihingte in thupha ngahin leitung kizel dingin ngimna nei hi (Pian.. 9:1 le Pian. 1:28 enkak in). Pasian geelna langpanin Babel Tausang lam uh a, kithehthang ding sangin mun khatah lom om ding a ngaihsun zaw uh hi. Tua bangin Tausang a lam uh ciangin amaute in mun khatah kipumkhat ding uh a, Pasian geelna tangtungsak lo ding uh hi. (Pian. 11:4). Amaute in kithehthang ding a nial uh hi. Kikkhen sangin mun khatah teeng khawm le-uh thahat zaw dingin a ngaihsun uh hi. Lam khat panin hih pen a man mah hi.\nAhi zongin amaute in thu hoih hi lo-in siatna bawl dingin a kipum khat uh hi. Amaute’n amin uh a kip tawntung nading ngimna a nei uh hi. Amaute thu theihlohna le kiphatsakna a kilangsak uh hi.\nMihing in Pasian a langpan ciangin amau min than dingin bekin a nungta uh hi. HIh in mihing adingin thu hoih hi thei lo hi. Tua hi-in Pasian in amaute tungah thukhen a, leitung mun tuamtuamah a thehthang hi (Pian.11:9), amau ngaihsut het loh thu a thuak kha uh hi. Babel cih min akhiatna in “ Pasian kongkhak” cihna hi. Hih min in “balal” cih kizopna nei hi. A khiatna in “ kitel lo” ‘Buai” cihna hi. (Pian. 11:9). Pasian kongkhak tungtawnin Pasian kiang a tun sawm uh hi. Bang hang hiam cihleh amau le amau in Pasian a kingaihsun uh hi mah taleh buai-\nna sung tung uh a, a ngimna uh a tangtung zo kei uh hi.\n“Babel mite in kumpi khat kipan dingin a hanciam uh hi; Pasian ukna panin tuam din dingin a ngaihsun uh hi. Ahi zongin amaute lakah Pasian a kihta mi tawmno khat aom hi. Amaute in Pasian um lo mite khemna a thuak uh hi. Hih mi tawmnote hangin Topa in amaute tungah a thukhenna zekaisakin amau kikhel ding ngakin a om hi. Amau nunzia in a kidomkang dingin lametna nei a, a nasepna uh nusia dingin a ngak hi. Ahi zongin amaute in kipumkhatin vantung banto dingin tausang lamin a manlah mahmah uh hi. Kisiatcipna a thuakma-un kikhel thei uh hi napi-in, Pasian langpanna lian khin lua ahih manin amau min ngah nading bek ngaihsunin Pasian ukna le Pasian pahtawi ding a mangngilh uh hi.” Ellen G. White, Patriarchs and Prophets, p. 123.\nBang hangin ei adingin min ngah nasepna kidop huai mahmah hiam?\nNgaihsutbeh Ding: Read Ellen G. White, “The Tower of Babel,” pp. 117-124, in Patriarchs and Prophets sung sim in.\n“Amaute in khuapi khat lam ding a kikhensat uh hi. Tua khuapi sungah tausang mahmah khat lam ding angaihsun uh hi. Hih ngimna in mun tuamtuam ah kithehthang ding adal hi. Pasian in mihingte kithehthangin, leitung mun khempeuh kizel dingin a sawl hi. Ahi zongin hih tau sang lamte in mun khatah teengkhawmin kumpi khat kipan ding a ngaihsun uh hi. Tua hileh hih khuapi in leitung mun khempeuh a uk ding hi, ci-in a ngaihsun uh hi.Tua bang hi leh mihingte in amaute zahtakna le pahtawi-na hong paipih ding uh a, amau minthanna kizel ding hi, ci uh hi. HIh a lian mahmah tausangin vantung banto-in a minthanna uh khang tawntungin akip dingin a lamen uh hi.\n“Shinar zangkuama teng mite in Pasian thuciam, leitungah Tuicin tungkik nawn lo ding hi, cih thu a um kei uh hi. Mi tampi in Pasian om kei a ci uh hi. Pasian nasepna le Ama vangliatna tawh piansak nate in a kip thei lai ahi hi. Mi kimkhat in Pasian a um uh hi; tua Pasian in cihmah hunin leitung susia ngei lo hi; mailam hunah zong nusia ngei lo ding hi, ci uh hi. Amaute lungsim in Cain lungsim puak tawh kibang hi.\nTausang khat lam dingin ngimna a nei hi; Tuicin tungkik khaleh amau bit nadingin a ngaihsun uh hi. Tuicin in a bat zawh loh ding tausang khat lamna tungtawnin lauhuaina tawh kipelh theih nading a hanciam uh hi. Tua bangin amau le amau kimuang takin a om uh hi. Meilomte khengin tausang khat in tuicin lauhuai-na panin bitna pia thei dingin a lamen uh hi. Tua bangin a hanciamna khempeuh uh in mihing kiphatsakna le kiliatsakna bek a pulaak hi. Tua bang lungsim puakin Pasian tawh kigamlatna hi-in milim biakna sung a tunpi hi. Ellen G. White, Patriarchs and Prophets, pp. 118, 119.\n1. Tuhunin zong mi tampi in min ngah nading hanciamna hangin buai-na le lauhuaina bang thute tuak kha zel hiam?\n2. Koi bangin Babel Tausang lauhuai-na pelh thei ding I hiam? I nuntakna sungah a simthamin bangci bang Tausang i lamlam kha hiam?


url: =KHAWKPI 2 (CIAPTEHNA) THU OMZIA ~ MUC\nKHAWKPI 2 (CIAPTEHNA) THU OMZIA\nAdmin 11:49:00 AM Articles, Hun Nunung Ading kigin Kholhna\nKHAWKPI 2 (CIAPTEHNA)\nCiaptehna piakna in, mihing mit tawh a ki mu thei lo kha lam nasep ahi hi. Tu khawng a kisep lai tak hi a, hehpihna kong ki khak ciang dong bek ding hi a, nai mahmah ta hi. Mi malmal tunga kipia ding ahih mah bangin tapidaw te peuh mah akikhel ni a kipan hehpihna kong kikhak ding ahiam? ama sih dong ahiam? Kantel thu khen na abei teh ahiam? A mong atung hi ding hi. Hih nasepna ah Pasian vantung mite leh Kha Siangtho in ma-hial ding uh a, zo ding uh hi. Pasian upadi zang in (thupiak) thukham lina zong aki hel in aki-aap mihing te tel sit uh hi.\nAnuai a thute tawh saikak in ciaptehna kipia hi.\nPasian thupiak sawmte zui in anung ta hiam?\nBawlsiatna a thuak manin lampial tuan lo in Sabbath muanhuai takin a tang hiam?\nTua in haksat ni hun, palai om nawn loh hun sung zong mawhna bawl lo in a om na diam?\nTua ciaptehna in kisiatna hunpi pan in amaute humtuam ding hi.\nNA PIANGTE TELLAHNA\n“Tua khit ciangin vantung mili in lei kiuli ah ding in, leitung, tuipi, leh singkungte, susia thei huih lite a nun’ loh na dingin len in om ka mu hi. A dang vantung mi khat nisuahna lam pan kahto aa, a nungta Pasian ciamtehna tawi kawm in, nakpi kiko aa, vantung mi lite kiangah: Ih Pasian’ nasemte a taltang tung uah ka ciamteh khit mateng in, leitung, tuipi, singkungte na gimsak kei un” a ci ka za hi. A ki ciamteh te kism ka za aa, Israel suante lak ah, sang khat leh tul sawm li leh tul li, apha hi.” Mang 7:1-4.\n“Pasian mite a taltanguh ah aki ciapteh khit phet ciangin amaute thu maan sungah kip uha, khalam thu ahi a, leitung thu ahi zongin kikhin khia sak thei nawnlo in, tua ciamtehna angah ding teng in angah khit the, haih khiatna kibawl ding hi. A tatak in tu pan kipan khin aa, leitung a Pasian thukhenna pen aom khit vai patau kohna a tuamtuam te tawh ih thei hi.” 4 BC 1161.\n“Pawl khat in sapi ciamtehna ngah in leitung anaa sungah akipiak lai tak un, pawl khat te in Pasian ciaptehna pom in A ma anaa sungah kipna teel uh hi.” GC 605.\n“Vantung mi thumte’ tangkona nasep kizawh hun hong laksuk hi. Pasian vangliatna a mite tungah ki nga hi. Amau in a nasep uh aa, amai mahmah a aphut khak ding uh hun haksa adingin kigingkhol uh hi. Guah nunung sangkhin uh aa, Topa mai ah kipuahphatna ngah in, anuntak zia te uh tawh teci a pang ta uh hi. Patau kohna nunung mun citing ah kizel ta aa, tua thu a sang nuam lo leitung a mihing teng peuh mah heh in kissing kheukho ta uh hi.. Vantung ah vantung mite akicing lah in kisuk leh ki to leh ka mu hi. Vantung mi khat leitung pan hong ciah to aa, laikung tawisa in, Zeisu kiangah nasep kizawhna hong gen aa, mi siangtho te kisim khin in ki ciamteh khin hi, hong ci hi. Tua ciang in Zeisu pen thukham sawm koihna kuang mai a mawh mai sak na nasep sem kim lai in, a tawi belta lei ah paai in aw ngaih mahmah tawh, “A zo zo hi,” ci in a awng hi. EW 279.\n“Satan in amah anial te bawlsia in sumang dingaa a zonzon lai tak in, a siangtho vantung mite in mit tawh kimu lo in misiangtho lo omte tungah a nungta Pasian ciaptehna khen in a diang kheu kho uh hi. Tua mite in Zion mual tungah Tuuno tawh dinga a taltang tung uh a PA min kigelhsa mite ahi uh hi.” 6T 475, 476 (2TT 179).\n“Hih Pasian nasemte ki ciaptehna vai pen Ezekiel mangmuhna a ki laksa pen mah ahi hi. John in zong a mangmuh kipat phet aa, teci pansa ahi hi. Amah in tuipi leh tuihual gingte nawk gawp aa, mite lungsim laulua in puuk uh amu hi. Amah in leitung ki khin khia aa, mualte tuipi sungah ki lawnlut (tua pen a tatak a piang ding) tuite ki lok gawp aa, mualte kilok tan gawp amu hi.” TM 445, 446.\n“Ni suahna lam pan a vanglian vantung mi kahto aa, anungta Pasian ciaptehna a khut ah tawi hi. Amah bek nuntak nang a pia thei, kua in a taltang ah ciaptehna piak tuak aa, kua in a tawntung nuntakna, muat theihlohna ngah ding kilawm hiam? ci aa, a khentel vantung mi vanglian penpa ahi hi.” TM 444, 445.\n“Topa in Ama nasep sem hi. Vantung te ki lok kheukho hi. Leitung aa thu khen mang khempeuh Ama anaa nuai ah hong thuum bek ding uh hi. Hot khiatna ding ciaptehna pen, Pasian thukhamte zui aa, A thukhamte awl mawh aa, sapi ciaptehna leh sapi milim a nial mite tung bek ah ki khen ding hi.” 5 T 451, 452 (2 TT 151)\n“Satan in asiam theih tawpna zang in, Pasian mite ciaptehna a kipiak laitak in, thumaan pan a lung patauh theihna ding un, hanciam hi. Pasian mite a lungkham lai tak uh aa, akem ding amaute tungah a liahna tawh hong khuh aa, thumaan mah ah kip ding lung sim siangtho a khentat mite thahatpipa vang tawh a tuam hi.” EW. 43.\nPASIAN CIAPTEHNA BANG AHI HIAM?\nCiaptehna Ih cih ciangin thu nih kikop hi. (1) Tua ciaptehna’ khetna van pen, leh (2) Tua a ki khen thu pen ahi hi.\nPasian ciaptehna ih cih ciangin, tua ciaptehna avan pen in, Pasian thukham zuihna hi aa, nambat lina Sabbath zong akihel cihna hi. Tua thukham in, thukham a pia khia pa min, A zaliatna, A gam zaina anaa ki hel pen teek teek hi se hi. Tua thukham leh a Sabbath in Topa ki cin’na lak aa, Kha Siangtho na sepna dawk sak hi.\nA dang khat pan in, Pasian ciaptehna ih cih teh, tua ciamtehna pen tawh Khris tawh a kibang mite bek aki ciamteh hi aa, Pasian mite nuntakna gamtat hoih kicing cihna ahi hi. Tua ciamtehna a kipia mite in, a nuntak sung uh thumaan kiplet upadi (thukham) zuite cihna ahi hi.\nThamlo in, tua ciaptehna pen tapidaw taktak, aki pumpiak mite bek, Khris sisan tawh aki sawp siang, Pasian thukham bang zui aa, anun takna puah thak aa, a siangtho te tung bek ah Pasian in a ciaptehna pia thei ahi hi.\n“Note in, ahong kikhaam Kha Siangtho tawh a hong ki ciamteh zo hi” Eph. 1:13. “A hong gupna ni a tun’ dong in note a hong ciamteh Khasiangtho na khasia sak kei un” Eph. 4:30.\n“A nungta Pasian ciaptehna A mite taltang ah aki koih pen bang ahi hiam? Tua in Mihing mit tawh aki mu thei lo, a susia ding vantung mite hong piak ciang a gup ding mite a khen tel theih nading uh aa, vantung mite muh theih ciamtehna ahi hi.” 4 BC 1161.\nThukham sawmte lakah a nambat lina pen sung bek ah tua, thukham piakhia, anei pa min leh A zaliatna kidawk thei hi. Tua bek in a thukham pia khia Pa’ Anaa lak tel hi. Tua bek mah in Pasian ciaptehna keem aa, A thukham te lak ah kihel in, A thu neih khauhna teci pang hi.” PP 307.\nA muat thei mihing te lak ah tang kona thupi penpen a ki tangko lai takin mihing nungta a na hi kha, Seventh-day Adventist a kici te teek teek mah zong, Pasian ciaptehna neih theih na ding in Ih gamtat leh Pasian thukham taih ni, ci kawm kawm sa mah in tua, thukham siangtho a palsat veve lai uh hi. 2 T 468.\n“Pasian ciaptehna in, Topa in Piangsak pa ahihna phawk na dingin ni sagih ni Sabbath tan’ na ahi hi. Topa in, Mosi kiang ah, Israel te kiangah gen in, Ka Sabbath maantak in na tang ding uh hi. Tua in note leh Kei kikal ah, na khang tawntung un, ki ciamtehna, Kei mah in, note hong siangtho sak Topa ka hih na nong phawk na ding uh ahi hi.” EX. (Paik.) 31:12,13. Hih lai ah, Sabbath tan’na pen Pasian leh A mite kikal aa ki ciamtehna hi, cih teltakin ki mu hi.” 8 T 1117 (3 TT232).\nBANG HUN CIANGIN CIAPTEHNA HONG DAWK HIAM: A HUN LEH A SAWT TAN\nCiaptehna hun pen, tom mahmah a kizo pah vat ding hi. Tu lai tak in a hun hi aa, vantung mi lite in huihte len lai uh hi. Ih sapna leh ih teelna nasep ih sep theih nading ahi hi.” EW 58.\n“Hih bang thu hong tung aa, mawhnei leitung te thu a ki khen na lak pan in Pasian mite koi ah bu ding uh hiam? tua hehna teng a bei mateng bang beel ding uh hiam? John in, nate omzia, zinlingpi te, huihpi lom nungte, leitung ki-uk zia haksa te, vantung mi lite in lenlai, mu hi. Tua huihte pen Pasian in, khah ta un, a cih mateng ki lencip lai ding hi. Pasian pawlpi ahih leh muan huai hi. Pasian vantung mite in tua leitung huihte lencip aa, leitung tuipi leh sing kung te gim pai suak nailo aa, Pasian mite taltang ah ciamteh sak phot hi. A vanglian vantung mi nisuah na lam ah kahto hi. Tua vangliang pen vantung mi in a nungta Pasian ciaptehna a khut sungah tawi aa, a tawntung nuntakna muat theih lohna a kipia ding mite taltang ah ciamtehna amah bek in akhen thei hi. Hih a sang pen vantung mi mah in, hih nasep a ki zawh matengin leitung huih lite lencip lai dingin asawl pa pen hi, “Khah ta un” a cih mateng lencip lai ding uh hi.” TM 444,445.\nHih buaina hun hong tun’ ciangin mite khempeuh thu a kikhen khin hong hi ding hi. Hun hoih om nawnlo hi. Hehpihna in hongzol nawnlo hi. Pasian mite tungah ciamtehna ki koih khin ta hi.” 6 T 213 (2 TT 67).\nCIAPTEH THEIH DING OMZIA TE\nCiaptehna ngahte bek mah in haksatna paltan zo ding aa lungnop in Topa dawn thei bek ding uh hi. “Mi tampi tak mah hehpihna in zol aa, ki sittel in, tawm kha bek in a nungta Pasian ciamtehna ngah uh hi. Tawm bek mah in naupangte bangin kiniam khiat uh aa, tua te bek mah vantung gam nuam ah lut uh hi.” 5 T 50.\n“Tu hun in kigin’ kholh hun ahi hi. A siangtho lo numei, pasal tungah Pasian ciaptehna kipia ngei lo ding hi. Tua na pen, leitung ah ngimna hau mite taltang ah kikhen lo ding hi. Zuau a phuak thei, lungsim maanlo, nei te taltang ah kikhen lo ding hi. Tuuno ciaptehna ngah mite in, Pasian mai ah a kawk bang lo vantung tawh a kilawm mite ahi uh hi.” 5 T 216\n“Zeisu in A biakinn siangtho sungah tu laitakin om aa, ih biakpiak nate, ih thu ngetnate, ih mawhna pulak nate, hong sang in hong maisak lai hi. A biak innpi a nusiat matengin ih mawhnate hong phiat sak thei lai hi. Zeisu in biakinn a hong nusiat khit ciangin, a siangtho te siangtho lai aa, a dik te dik lai ding hi. Bang hang hiam cih leh, amaute mawhnate kiphiat khiat sak khin aa, Pasian ciaptehna a kipia khinte ahi uh hi. Ahih hang in tua hun aa, amaan lote, maan lo pai suak, kih huai paisuak ta ding hi.” EW 48.\n“Tua Pasian ciaptehna a ngah aa, lungkham hun aa, kepna a ngah mite in Zeisu lim kicing takin sun ding a, akhua vak a leng sawn sak ding uh hi.” EW 71.\n“Khuavak sung a Khris tawh a ton khawm mite in, mawhna a kici peuh mah lawng kha nuam lo ding uh hi. Puan nin sia peuh mah suah khia in, Khris thumaanna puanpak tual silh ding uh hi. Kisik kikna leh upna tawh Pasian thukhamte khempeuh kizui zo thei ding hi. Ama mai ah kawk bang lo ding hi. Tua bang a Pasian’ sittelna, a thuak zo ding mite in, tu in amah leh amah ki sittel aa, ama palai Zeisu kiangah mawh maisakna nakpi a angente ahi ding uh hi.” 5 T 472 ( 2 TT 175).\n“Eite khat peuh in kawk banana khat peuh ih neih lai teng, Pasian ciaptehna hong kipia ngei lo ding hi. Ih gamtat siatna te dam sak a, ih biakinn pumpi ginatlohnate puah siang ding thu hong pia hi. Tua ciangin sawltakte khang Pentecost pawi a guah masa abuah mah bang in, eite tungah guah nunung hong buak ding hi.” 5 T ( 2 TT 69).\n“A nunung mipawl khat in, Pasian leh a vantung mite mai ah teng thei ding in, kumpipa mel hoih muh theih nading a haksatna hun pi paltan zo ding in Pasian ciaptehna neih theihna ahi siantho na, thuak siatna, Khris hanga thuak nate thei nuam in, thumaan pen deih in pom vieu veu ding uh hi. “Tu in ahun bei dek dek hi. Oh, kum tampi ih thuaksa thute amau kha tawmno sung bek thuak kha uh hi. Phut khak nailoh tampi mah nei uh aa, phu kha lai ding uh hi.” EW. 67.\n“Leitung ci leh sa leh dawi deihna a zote in, anungta Pasian ciaptehna a ngah thei dingte ahi uh hi. A khut sianglo, a lungsim siang lote in bel, ngah thei lo ding hi. Mawh ding ngim a, asem te bei mang ding hi. Pasian mai ah, kisik kik aa, mawhna pulaak aa, mawh sut na taktak mai ah siansuah ni aa aki siansuah te bek in, Pasian kepna ngah tham cing, ci-in kisang ding hi.” TM 445.


url: =Makai hoih ~ Dr. Dam Suan Mung :: ZOMI DAILY\nMakai hoih ~ Dr. Dam Suan Mung\nposted on 1 March 2018 at 11:17 am Lomkholna: Article\nMaikai cih pen nungzui anei te hi. Nungzui nei lopi’n “kei makai hi’ng” a cih leh a mah kia lamsiau hi lel hi. Makai i cih pen mi lungsim a huai zo mi a hihi. Koi mun koi mun ah mi’ lung sim a huai zo mi makai a om ciang in kithutuahna le khantohna om hi. Gam khat, minam khat,pawlpi khat khantoh na ding in makai tung ah kingapen ka sa hi.\nMakai hoih a neih leh tua gam, tua pawlpi, tua minam,tua khua a khangto hi pah a,makai hoih a neih kei leh a hoihsa gam, khua,minam le pawlpi te nangawn kiam suk lam a manawh a hihi. Gtn: S’pore gam bang khua khat,tuikulhno khat hi lel hi. A gam sung vuah a piang bang mah om lo hi. Mehteh mehngah a ki-pan buhtang tang khat zong a pian lohna gam ahi hi. Ganno khawi theih nading mun zong om lo a, nahtang kung khat zong om lo hi. Dawn ding le kisil nading tuisik nangawn Malaysia panin tui pipepite tawh la-in a lei uh ahi hi.\nYangon taihkhante ah innkuan khat in tui puaktoh nadingin tuiset khat ta thuah kul a, S’pore gam a taihkhante ah tuiset thuah kulse loin tuimuk hong peuh le’ng tui deih zah in hong pai a, siangtho mahmah lai hi. Tui pai loh hun cih bang om lo hi. I zat zahzah tuiman kipia lel hi.\nA tunga i gen mah bangin nahtang kung khat zong kisuan lo napi’n nahtang a limcipen te ne zo uh a, butang tang khat zong piang lo hi napi’n buh limpente ne zo uh hi.Lenggui kung khat zong ciing lo napiun lengngah bang a tang neite ne nuam loin a tang nei lote bek lei-in ne uh hi.\nTua mah bang in lengmaw,apple cihte zong a limcipente mah tua gamah ki puakin lei-in ne zo uh hi. Bangmah pian loh na gam hi napin S’pore gammi taktakten nisa khasa thuakin naham sem lo uh a, amau sep nop loh teng sem dingin sum thalawh nuamin gamdangmi tampi pai-in a na uh va sepsak uh hi. A gammite in a sepna a thaman uh kham mahmah uh hi.\nLeitungah a kidawk zo lo ding, bangmah pian lohna tuikulhno khat bek hi na pi’n tu’n leitungah gam haupen khatin kiciamteh a, leitung mun tuamtuam panin mi tampi tak a va hawh nopna, na a va sep nopna gamhau khat gamnuam khat hong suak ta hi. A vanleng tualpi bang uh leitung ah vanglengtual hoih khatin kiciamteh a, S’pore vanleng bang leitung a vanlengte lak ah a hoihpenin kiciamteh hi. Leitungbup ah a khua siangthopenin zong kiciamteh hi. bangmah pian lohna tuikulhno khat ahi S’pore, bang hangin hong nuamsa-in bang hangin hong khang to hiam cih leh makai hoih a neih man uh ahihi.\nTua a hih ciangin gam khat, khua khat, minam khat,pawlpi khat khantoh nading pen makaite tung ah kinga vilvel hi. Lai Siangtho sung i et ciangin Israelte zong makai hoih, Pasian a zahtak makai a neih uh ciang in a gambup le a minambup khangto uh a, makai hoih lo, Pasian a zaktak lo makai a neih uh ciangin a gambup, a minam bupun kiamsuk lam manawh uh a, a galte un simin tuancilin sila ding in kum tampi man uh hi. Tua ahih manin Zomite in makai hoih i neih nadingin thu i nget ding thupipen ka sa hi. Makai hoih khat i neih khakna pen a manphatzia kiseh thei lo hi.\nSamuel masa sung i et ciangin Israel mite in Pasian’ aw a zak loh uh hong sawt ta a, Pasian lamlahna ngah loin khuamail tawh a kibat laitakin Hannah thungetna Pasian in dawng hi. Pasian a zahtak, Pasian lamlahna a ngah makai hoih Samuel a ngah uh ciangin a gambup, a minambup hong kilamdang pah uh hi. Tua ahih man in ei Zomite in Pasian’ letsong lianpen ahi, Pasian a zahtak, Pasian’ lamlahna a ngah makai hoih i neih nadingin i munmun,i khuakhua, i pawlpi tekah a kisampen ahi hi. Makai hoih nei leng i khua, i pawlpi le i minam sung ah khantohna lianpi hong om ding hi.\nTeci panna khat hong nei leng, tu laitakin Pasian hong hehpihna tawh ko Full Gospel Assembly pawlpi pen Kawl gam a khangtopen, khamangthang tam a manpen, sangmang nasepna a nakseppen, local pawlpi khat adingin hunbit Pasian’ nasem a tampen, sumpi zong tam a ngahpen le a piakhiapen pawlpi khatin a kiciamteh ahi hi. Hi bang ka gen ciang in kisialhna le kiphatsakna tawh ka gen hi peuhmah loin kiniamkhatna lianpi tawh minthanna khempeuh Topa tungah pia kawmsa’n a gen ka hi hi.\nTua bang khantohna tuamtuam hong pian theih nadingin a makai a hi kei pen cihlohna lethanemna tampi kawmkalah Pasian hong teel, Pasian hong sap ahih lam ka kitek hi. I munmun, i gamgam, i pawlpi tekah Pasian teel, Pasian sapna a ngah makai i neih ding kisampen ka sa hi. Ka makaihzia ding, ka hihzia ding Topa’n a Kha Siangtho tawh hong hilh hi. A malsimin kong gen ding haksa hi.\nTua ahih manin makaiten Topa lamlahna tawh makaih ding ahi hi. Nisim in i zia i tong ding hong hilh thei Topa ahi hi. Nipi sim ka hunzat ding, ka thugen ding Pasian’ tuute Kha ankuang lui ding hong hilh hong pia Kha Siangtho Pasian ahi hi. Biakinnah hong kikhawmte, haksakna, buaina le lungkhamna tuamtuam tawh hong kikhop hangin ka sung pan hong luangkhia Kha Siangtho nuntakna guntui hangin Pasian’ tate, Pasian’ mite lungdamsa, vanzangsa, Pasian lawnna le hopihna ngahsa’n ciah kik tawntung uh hi.\nMakai ahi kei tungah Pawlpi mite tung bangci lungsim pua ding cih zong Pasian in honghilh hi. Ka Pasian’ naseppih Siate tawh ahi zongin, ka kizopzia ding ka hopihzia ding, a maute ka makaihzia ding Topa’n hong hilh hi. Mite tungah itna ka neih theih nading ahi zongin kiniamkhiatna le nunnemna tawh ka kizop theih nading ahi zongin Topa’n hong hilh hi. A kulna munah pilna le hangsanna, kalsuan ngamnate hong pia hi.\nTua ahih manin ka pawlpi sung uh pen tu-in kum 23 bang pha ta a, pawlpi sung ah ki-itna kilemna kithutuahna le khat le khat nop kisakna, nosuahnate om tawntung ka sa hi, tua in Topa hong ompihna hang ahi hi. Makaite tawh Topa hong om ciangin pawlpi sungah Topa hong ompihna kingah pah a, nopcitna le suahtakna zong hong om pah hi.\nKa pawpi sung uh ah khangno lam hi taleh, nupi lam hi taleh, naupang sunday school lam hi taleh, Mission nasepna lamah hi taleh, amau mun tekah lawp thei mahmahin nuamsa thei mahmah uh a, khantohna tampi nei tek uh hi. Kei lam panin amau mun tektekah muanna tawh suahtakna ki pia a, tha ka piak sim loh ka va ukuk se kei hi. A khantohnate uh ka muh ciang in ka lungdam mahmah a, ka lungdamna ka kilangsak hi. Kei lam pan ka sep theih tua ciang bek hi a, ahih hangin mite amau munmunah suakta kisa-in lungdam thei mahmah uh hi.\nPasian a muang le a zantak Pasian’ tate ihih mah bangin i gam i minambup le i pawlpi tek a khantoh nadingin thungetna mah thupipen ka sa hi. Thengen le’ng Pasian tawh i kinai a, Pasian kiang panin lungsim siangtho, ngaihsutna navak, pilna le ciimna kingah hi. Tua in i makaihna hong matutpih ding thalianpen ahi hi. Thu i nget ciangin Pasian in sathau hong nilh a, tua ciangin i makaihna huang sunga om mite tungah zong ei zon ei hanciamtawm le ei kineihtawm hi loin thuneih zawhna i ngah hi. Mite in i thu hong mangin lungsim peulen cih bang om se nawn lo hi. Tua ahih manin makai cih pen Topa piak loh peuhmahin kingah zo lo ding hi.\nTopa’n hong piak leh vanzang tak tawldam tak le maitai takin i makaih zo ding a, tua bang mite’ makaihna huang sunga om kha mite zong hampha kisa-in nuamsa mahmah ding uh hi. Lodum le tuiluang sialsial geia kikhah tuuno bang ding uh hi. Pasian’ sathau nilhna a ngah lo makai ahih leh a makaihna sunga om kha mite hingim mahmah ding uh a, mite kiphel loin kihen tektek ding uh hi. Pasian sathau nilh makaipa ahih leh mite kihen loin kiphel ding a, suaktain nuamsa mahmah ding uh hi. Pasian’ sathau nilhna a ngah lo khat in hun hong zat ciangin mipite thungaiten vangiksa-in ciahding uh a, Pasian sathau nilhpa in thu a gen ciangin mite in nuntakna, nopna, suahtakna, damna ngah ding uh hi.\nThupi mahmah ka sak lai khatah Pasian in ei koi munah hong koih a, hong zang nuam hiam cih i theih ding thupipen hi.I vekin Khazih’ pumpi nate vive ihi a, pumpi nate in amau om nading mun ciatah omin a pan nading mun tek panin ma hong pan uh ciangin pumpi cidamin nuamsa ahih mah bang in khazih’ pumpi sungah aom eite’n zong i pan nading mun tek thei-in i pan khak leh a cidam a nuamsa ihi ding hi. I pan nading lopi ah kilamen khialin i pan khak leh i gim mahmah ding a, i lawhcing kei lai ding hi.\nTua ahih manin la makai dingten la makaih tahen, hunzang dingten hunzang ta hen. Hunzang lo dingpi khat hunzat nading munah ding kei tahen. Pastor sem ding ten sem ta henla Pastor sem lo dingten sem kei ta hen. A uk dingte’n uk henla, a makai dingte’n makaih na sem ta hen. I sep loh nading munpi ah a pang kha lo dingin Topa’n thupha hong pia ta hen.\nI gam le i minambup in Topa lamlahna(Pau.29:18) ngahin i panna ding tek pan ma pangin i gam, i minambup laamtoin i Pasian’ Kumpigam a tangzaisak Zomite i hih nadingin i biak Pasian in thupha hong pia kim ciat ta hen. Rev. Dr. Dam Suan Mung (Senior Pastor, Full Gospel Assembly)\nPrevious: Update: ZBC Hymnal Singing Competition 2018\nNext: Abu Sayyaf migilo kipawlna te makaikhat Malaysia ah kikaplum\nKawlgam gamvai thupiang Report (2013) ~ Lian Tuang\nMalaysia ah Lorry tailai khak meikuang, asi aliam omlo ~ ZD


url: =Zolai mal ngawm koipan kila hiam? :: ZOMI DAILY\nposted on 13 January 2015 at 8:59 pm Lomkholna: Hauthang, News, Zomi\nHunsawt nailo kum za val sung Zomi nam sung pan hong piang Laimal te amalmal in ahizong, Khatkhat in ahi zong sittelna endik na kinei nuam hamtang ding in ka um mawh hi. Tua ahih man Zomi te leivui pan honglaam to Pasian hong piak lai thu mong sut in gen ding hi leng hun tampi lak kul ahih man in Tomkimcing in laimal ngawm hongpai mun theihsakna igen mopsawn nuam hi. Pasian piak lai mal khat kam khat 1050 sung pan in Laimal ngawm laimal ding 1930 ki in kizong kik ahihi. Tua laimal ngawm kizang te koi mah pan kila sawn hilo in akilak namun hongpian khiatna mun phincil kizen teldikna kong puak sawn hi.\nZomi ading Laimal ngawm vaihawm te Mipil masa te.\n1. Pu Pau Cin Hau ( Laipian pa)\n2. Pu Sian Khaw Cin.( Laipian pan tapa)\n3. Pu Cin Khaw Gin. ( Zolai Sang Sia)\n4. Pu Thang Cin Kham .( Zolai Sang Sia)\n5. Pu Pau Za Dong ( Zolai Sang Sia) ahi uh hi.\nThu khat ah Pasian 1907 kum in Laipian tung ah Laiphel nih na kem in ci mangmuhna nei hi. M (18: 1) A koi cidan Lai phel nih keem in cih tel nailo kha ding ahihi.\nLaimal ngawm tawh kipawl in ahuampi in Laimal / Laimungpi Consonnants 21 pha hi. Aw suaksak thei laimal Vowels 7 pha hi. Aw ahuh Laimal ( Additional Letters mal 9 pha ahihi.)\nHih laimal te koipan hong pai koipan kila hiamcih Zomi tampi in thei nuam ding in ka ngaih sun hi. Computer ah 2011 kum in kigelh theih pan hi a, Online alut ding in pilna siamna kisam lai ahih man in laimal hongpaina thu leh akilak na thu ahuam pi i kigen ding hi.\nZolai Consonnant’s 21 koipan kipan kila hiam?\n1. PA.. kici laimal pen Malkhat kam khat ahi Donglengbu tan 4 na , Dawng khat na Mal 2 na pan kila laimal ahihi\n2.KA. kici laimal pen Malkhat kamkhat ahi IIbu tan 1 adawng 4 amal 16 na pan kila laimal ahihi.\n3. LA… kici laimal pen Minbu tan 2 Dawng 5 Mal 1 na pan kila laimal ahihi.\n4. MA.. kici laimal pen Thuamzungbu tan 6 Adawng 10 na, Mal 1 na pan kila laimal ahihi.\n5. DA.. kici laimal pen IIbu tan 1, Dawng 7 , Mal 1 na pan kila laimal ahihi.\n6. ZA..kici laimal pen Min bu tan 2, Dawng 5 na, Mal 9 na pan kila laimal ahihi.\n7.VA..kici laimal pen Donglengbu Tan 3 na, Dawng 6 na, Mal 4 na pan kila laimal ahihi.\n8. NGA..kici Laimal pen Minbu Tan 2, Dawng 3 na, Mal 2 na pan kila laimal ahihi.\n9.HA..kici laimal pen IIbu Tan 1, Dawng 1, Mal 11 na pan akila laimal ahihi.\n10. GA.. kici laimal pen Thuamzungbu Tan 6, Dawng 5 na, Mal 8 na pan kila laimal ahihi.\n11.KHA… kici laimal pen Donglengbu Tan 2, Dawng 2, Mal 13 na pan kila laimal ahihi.\n12. SXA.. kici laimal pen IIbu Tan 1, Dawng 1, Mal 4 na pan kila laimal ahihi.\n13. BA… kici laimal pen II bu Tan 1, Dawng 9, Mal 6 na pan kila laimal ahihi.\n14. CHA/CA.. kici laimal pen IIbu tan 1, Dawng 6, Mal 13 na pan kila laimal ahihi.\n15. TA’a..kici laimal pen Dongleng bu Tan 3, Dawng 7, Mal 7 na pan kila laimal ahihi.\n16. THA’a..kici laimal pen IIbu Tan 1, Dawng 2, Mal 16 na pan kila laimal ahihi.\n17. NA’a.. kici laimal pen Minbu Tan 2, Dawng 4, Mal 8 na pan ila laimal ahihi.\n18. PHA’ a.. kici laimal pen IIbu Tan 1, Dawng 8, Mal 6 na pan kila laimal ahihi.\n19. RA’.. kici laimal pen IIbu Tan 1, Dawng 1, Mal 1 na pan akila laimal ahihi.\n20. FA.. kici laimal pen Thatukbu Tan 5, Dawng 10, Mal 12 na pan kila laimal ahihi.\n21.CHA kici laimal pen IIbu Tan 1, Dawng 2, Mal 13 na pan kila laimal ahihi.\nZolai Vowel’s laimal koipan kipan koipan kila hiam?\n1. AA.. kici laimal pen IIbu Tan 1, Dawng 7, Mal 7 na pan kila laimal ahihi.\n2. EE.. kici laimal pen Thatukbu Tan 5, Dawng 7 Mal 9 na pan kila laimal ahihi.\n3. II… kici laimal pen IIbu Tan 1, Dawng 2, Mal 2 na pan kila laimal ahihi.\n4. AW.. kici laimal pen Lunsiaabu Tan 4, Dawng 1, Mal 1 na pan kila laimal ahihi.\n5. Uu.. kici laimal pen Minbu Tan 2 , Dawng 6, Mal 5 na pan kila laimal ahihi.\n6. UA’a.. kici laimal pen Thatuk bu Tan 5, Dawng 3, Mal 11 na pan kila laimal ahihi.\n7.IA..kici laimal pen Thatuk bu Tan 5, Dawng 4, Mal 2 na pan kila laimal ahihi.\nAwhuh laimal te ( Adiditional letters)\n1. AP…kici laimal pen IIbu Tan1, Dawng 4, Mal 18 na pan kila laimal ahihi.\n2. AK ..kici laimal pen Thuamzung bu, Tan 6, Dawng 9, Mal 9 na pan kila laimal ahihi.\n3. AT… kici laimal pen IIbu Tan 1, Dawng 1, Mal 10 na pan kila laimal ahihi.\n4. AM.. kici laimal pen IIbu Tan 1 Dawng 5, Mal 5 na pan kila laimal ahihi.\n5. AN.. kici laimal pen IIbu Tan 1, Dawng 3, Mal 5 na pan kila laimal ahihi.\n6. AR…kici laimal pen Thuamzungbu Tan 6, Dawng 3, Mal 15 na pan kila laimal ahihi.\n7. AU ..kici laimal pen IIbu Tan 1, Dawng 4, Mal 4 na pan kila laimal ahihi.\n8. ANG.. kici laimal pen IIbu Tan, 1, Dawng 2, Mal 3 na pan kila laimal ahihi.\n9. AI… kici laimal pen Minbu Tan 2, Dawng, 2 Mal 18 na pan kila laimal ahihi.\nPrevious: David Cameron US ah President Obama tawh kimuding in hawhding\nNext: Kileek kimna (Consistency)\nLian pi says\n16 January 2015 at 5:07 am\nHih Zolai ih laimal te ngen cian na te kasim suksuk ciang in,ka phawk khat om hi,,2010 kum aa Rev,Khoi Lam Thang in LUNGTANGH TUNG A KIGELH LAI cih thulu twh a gelh suk lai gual te lak ah a zuau pi pawlkhat a hel pen kilang mahmah kasa hi.


url: =PASIAN KIANG PAN ka theih khak loh siamna (Talent) – Lia Khawm Boih – Zomi Agape Church Inc\nPASIAN KIANG PAN ka theih khak loh siamna (Talent) – Lia Khawm Boih\nZomi Agape Church Inc > Zomi Agape Church Blog > Agape Digest > AD01 > PASIAN KIANG PAN ka theih khak loh siamna (Talent) – Lia Khawm Boih\nNovember 28, 2021 by Zomi Agape AD01, Agape Digest, Khangno\nEi Zomi Khristiante in na khem peuh ah thupi i sak mahmah pen Pasian hi. Pasian pen a minin a thei mahmah-te ihi hi. Biakinn pai le kikhopnate zong a thupi sak mahmahte ihi hi. Tuni-in tua “Pasian a min theih bek tawh omom ding maw, a mah lungkim sak nate sep ding khensat ding” cih pen nang teel ding ahi hi.\nZingsang na thawh pan kipan khensatna vive tawh kidim hi. Nai bangzah ka tho tam, cih na leng nang khensat theih ahi hi. Pasian in ei leitungmite a hong itna a kibang hi. Ahi zongin Pasian i lungkim sak zah khat le khat kibang lo hi. Nang ee, Pasian a lungkim sak pa/nu na hi nuam hiam? Gupkhiatna ngah khinsa mi khat na hih leh, na Khristian nuntak na pen a kipan hi pana, naungek bangin kha thu ah a suak tung na hi hi. Naungek panin nu’ nawitui bek a dawndawn ding Pasian in a gelna hi lo-in, nang le nang in an huan thei-in na kivak theih banah, midangte a ding an a huan sak thei zah donga khangto ding na hi hi, “Hehpih na thu leh Jesuh Khrish theih na ah khangto semsem” ding ahi hi. (2Peter 3:18).\nTua ahih leh, Pasian theih semsemna ah a khangto dingte Pasian nasemte le makaite bek maw? Hi lo hi, nang mahmah zong Pasian theih semsemna ah a khangto ding na hi hi. Tua le, ke’n bangmah siamna le hihtheihna tuamtuam lah nei lo hi veng, na ci kha hiam? Na neih gige a, na zat loh siamnate kikum khawm ni.\nKhat vei vei ciang in ei Khristian background, i khankhiatna i et teh, biakinn sungah i muh deuhte ahi tumging a tum thei, lasa thei, thugen siamte kimu deuh hi. Tuate bek Pasian in siamna leh hihtheihna a pia i sa kha thei hi. Pasian in nang sungah siamna namkim le hihtheihna tuamtuam hong piak lam na thei kha hiam? Lai na sim thei a, thu kigente na teltheih nate siamna hi lo ahi hiam? Leitung ah laisim thei lo le a kigen thu a tello mi tampi om lai hi. Nang in hih na siamnate zangin nisim in Paisian kammal ahi Laisiangtho sim-in thu ngen denin, daitakin Pasian hong gen kik thu zong ngai kawm le cin, tua na siamnate a zangzang na hi hi.\nHai (cup) sung ah tui a dimin a om khat ki sung beh thei lo a, a hai a tui a bei ciang, ki sung behbeh thei hi. Na hai (cup) a hong kidip thuah ding na deih leh, a sung a tuite kiam sak/ zangh masa in. Na siamna, na hihtheih laisim theihna le Pasian tawh kiho theihna, na aw, na hun, le na thatangte zang masa in. Pasian kam mal lot ngah ding pen Sunday school naupangte aa ding bek sa kha kei in. Naupangte in lot ngah zo ahih leh, nang uham khat in amau lot ngah zah val na lot ngah zawk ding hilo a hi hiam? Nang in zong lot ngah sawm in. Kum tam manin Laisiangtho lot ngah loh ding cih thu Laisiangtho sung ah kigen lo hi.\nTua na ( basic) siamnate na zata, amah tawh na kizop den leh huhpa Khasiangtho huhna tawh nangmah in tua Jesuh na tel semsem ding hi. Tua hi leh, Pasian alungkim sak nate bang cih, na thei semsem dinga, na theih mah bangin zong na gamta pah ding hi. Tua ciangin, kuamah hong piaktheih loh lungnopna le lungmuanna na ngah ding hi.\nAgape Digest, Agape Digest 001, Khangno, Lia Khawm Boih


url: =4. BANG HANG IN PIANG KA HIAM? ~ MUC\n4. BANG HANG IN PIANG KA HIAM?\nAdmin 12:02:00 AM Articles, MISSION NEWS\nURUGUAY | April 27\nGraciela Musetti, 52\nUruguay khuapi Montevideo bus khawlna khat ah nupi khat dingg hi. A tuamvilvel a, azat ding sum, a sumbawm sungah pua in, bus ngak hi. Thakhat thu-in aci hong ling’tantan hi. A sungah a gamtang khat a omlam thei hi. Bus hong tungin hong khawl hi. Ahizongin amah alehlam nga-in, Bus zui nawn lo-in, Lam lianpi kantan in moh sai-ah a sum tawh moh a lei zawsop hi. Inn a tun ciangin a pasal in, “Ong tungkik baih bilbel cei” na ci hi. “Imm, ken hih nawnloh dingin khentat ta hi veng” ci-in dawng hi. Tua zawh kha bangzah hiam khat khit ciangin Graciela Mustti piang hi.\nGraciela’ nu Maria in ahih leh a tanu in tua ni, a mangngilh khak ding phal vet lo hi. Atumdang Naupang\nGraciela hong gol toto in, han khawng a, taih kitam ziazua lak khawng ah kimawl thei zel hi. Kha 18 a phak lai-in, kum 18 apha, a-u numei khat setzung meikat na hangin misi 20 lak ah kihel kha hi. Nisim in a nu in han-ah pai pih in, a sisa atanu ngai in va kap den hi. Graciela ahih leh han kitam lak khawng ah kimawl lel hi. Han te’ tunga paak kisuang a tam lua te panin pawlkhat la in, paak om vetlohna han te’ tungah va koih kawi kawi hi.\nLengla a neih uh ciangin a nu in, “Pasian in ka tanu khat hong laksak in, tua tang’ dingin khat hong pia kik hi,” ci thei zel hi. Tua khit teh Bus khawlna-a thupiang khawng ciamnuihna in gento zel hi. Nui kawm in, “Graciela bel hong pian ding a ki lamen vet lo ei ve” ci thei zel hi. Tua bang a cih ciangin Graciela in nuam sa lo hi. A innkuan sung vua ding a, khuavak khat ahi, a u nu’ taang dinga piang sese dan in ki ngaih sun hi. Kum tampi hong pai ta-a, a nulepate hong kikhen hi. Kum 15 a phak in tapa khat Graciela in hong nei hi. Tua khit teh a-u pen pa lungtang natna tawh hong si sawnsawn hi. Tua sihna in a nu lungleng sak lua ahih manin a nuta un han-ah va pai zel uh hi. Hun hong beitoto-a, Graciela unau te lak ah khat bekbek a cian lai, a u pasal khat setbing a tuan laitak mawtaw in taih kha in si sawnsawn hi. Graciela in a lungsim sung a, a ngaihsut ahi, tua tuahsiatna innkuan sungah amah bekbek a suak ta liailiai ahihna a nu kiangah pulaak nuam napi pulaak ngam lo hi. Ama’ pianna hang-a tua bang a piang ahi zaw diam, ci-in khalau den hi. A nu hong teek ta-a, Graciela in a nu asih dongin kem hi. A sihkuan lam ciangin apum zaw-in lupmun ngak-a, lupna tung pan in a tanu nusia ta hi.\nNi khat, Graciela in Adventist Radio, amau pau tawh kigen-na hong ngai kha hi. Pastor pa’ thugen in a lungsim bun mahmah a, lungnopna le ngaihmuanna hong ngah thei hi. Tua laitak mah in pastor khat in radio sung pan mah in, Adventist Pawlpi phut te lakah a kihel Ellen G White pen\ngensiat cihtak-in agensiatna ngai kha leuleu hi. Nak hehgen lua mahmah ahih manin Graciela lungsim sukha mahmah a, Ellen G White lai-at te sim dingin hong khentat hi. Koi pan ngah ding?\nGraciela in laibu saal te leh saite ah dawp kawikawi-a, kua man na nei lo hi. Ni khat, a tapa khedap sai khat ah a vak leh tutphah tungah laibu khat a ki nusia velval mu hi. Tawm cik lem-in a sim khit ciangin inn ah a nu puak hi. “En ve nu, hih laibu deih thei kha ni teh” ci hi.\nPasian Kiangpan Laibu\nGraciela in a thulu a simleh “Lametna Lianpi” na kici-a, a gelh te min a-et suk leuleu leh Ellen G White na kici hi. Akhut bang liing pappap phial hi. “Pasian in ka nuntakna sungah na hong sem in, Hih laibu hong puak hi” ci hi. Tua hun a kipan in Graciela in Ellen G White um khial nawn lo hi. “A Lampi ka zuih theihna dingin Pasian in hih laibu tawh hongsam hi” ci hi. Nuevo Tiempo ah phone set in kanbeh lai hi. Tua Radio zumpi ah makaite-in zong pawlpi mi khat ahi, Miguel Amaro Aperanza pen, laisiangtho sinpih ding in paisak pah uh hi.\nA sawt lo-in Graciela zong La Teja Seventh-day Adventist pawlpi ah hong ki tuiphum pah hi. 2016 kum, Sabbath 13 na mission sumpi tawh a kilam pawlpi biakinn ahi hi. Tu in, amah pen pawlpi mi thalawp mahmah khat ahi hi. A veng sungah laisiangtho sinpih in, mite ahuh zawh zah in a panpih hi. Ama’ huzaapna mah tawh mi li bang ki tuiphum khin hi. ‘Bang hang a piang sese ka hiam,’ ci-in Graciela in ngaihsun ngeungau thei zel hi. Tu-in tua dotna aphi ngah ta hi.\nKum 52 apha ta Graciela in, “Ka nu’ gilsung ah ka om cil pan in Pasian in keitawh na semkhawm khin hi” ci hi. “A zenzen in ka nu in, nauphiatna na zangh kha zenzen leh amah kua’n kem ding hiam? Kum 94 a pha ta, lupmun ngak ka pa kuan kem ding hiam? Pasian in na khempeuh lenkip ahihna ka thei hi. Pasian in ka sungah bang mu hiam cih ka theih loh hangin Ama’n kei hong hon hi. Ama’ nungzui ding mi ngah lai dingin ka ki lamen hi” ci hi.\nLa Teja Seventh-day Adventist biakinn leh Community Center lam nadingin 2016 kum a Sabbath 13na mission sumpi nongpiak man un lungdam hong ko kikkik ungh. Graciela bang mi tampi te Khazih kiang a tun zo, mission sumpi nong piak ciat manun lungdam mahmah hi.


url: =H1N1 Virus tawh Yangon Hospital pan mi 2 sikhin, Chin State ahzong cina tampi om :: ZOMI DAILY\nposted on 26 July 2017 at 12:42 am Lomkholna: Health, Myanmar, News, Sawltak, Yangon\nH1N1 Virus tawh Yangon Hospital pan mi 2 sikhin\nYangon Hospital ah H1N1 Influenza natna tawh zato alum cina mi 2 si cih Irrawaddy te’n genkhia uhhi. Yangon Hospital panin thunei Medical Superintendent in agenkhiat hi a, tuciangciang H1N1 Flu natna tawh asipen mi 3 phakhinta cihi.\nHih H1N1 Flu tawh asi mi 2 tepen Yangon zatopi ah alumkhinsa te hilo uh a, cina atungthak te ahihi.\nMedical Superintendent asem laitak ahi Dr. Aye Ko Ko in agenkhiatna ah hih asi cina mi 2 tepen Monday ni in Yangon Hospital akipuak cihi.\nAsi khatpen nupi naupaai laitak ci a, aomna Address pen akician in kitheilo cimawk hi. Adang asi khatpen Bago pan hi a, pasal kum 30 gualpawl ahihi. Nupigai asi penzong kum 30 gualpawl mah hiding in ki ummawh a, koipan cih ki theicianlo cihi.\nHih H1N1 Flu angah cina mi 2 tepen Monday ni in Yangon Hospital akipuak hi a, tuani nitaklam 3pm hunpawl in si cihi. Asih khitciangin Postmortem bawlin anatna akisitcian ciangin H1N1 Virus hangin asi cih kiciantak in ki mukhia hi.\nHih asi mi 2 te banah tulaitak Yangon Hospital ah adang cina mi 3 omlai uhhi. Tuate zong gimpian uh ahih manin ICU (Intensive Care Unit) ah akilumsak uh ahihi.\nHih cina mi 3 tepen Irrawaddy Region, Yangon’s Insein Township leh Naypyidaw cihbang in mun 3 pan ahihi. Pawlkhat Netizens te’n agenna ah hih cina mi 3 tepen aomna kibanglo, mun tuamtek panin himawk ahih manin H1N1 Flu pen Kawwlgam muntampi ah kilawhkhin khading acizong ki om hi.\nChin State sungahzong July kha akipatlampawl akipan H1N1 Flu natna angah mi 10 kimukhia in, tualak ah mi 1 in sihlawhkhin cih Irrawaddy mahpan in kiza hi.\nRelated: Kawlgam sungah H1N1 Flu kici natna angah mi 13 bang omkhin, mi 1 zong si\nYangon khuasung aom mipi tezong H1N1 Virus kilau mahmahtek ahih manin muktuam “Mask” kithuah ngeingai cihi. Yangon bek hilo, mundang aom tezong kidop theihding thupi mahmahding hi. Adiakdiak in Chin State sungahzong H1N1 Virus angahkhin tampi kimu cimawk ahih manin, State dangdang leh Region dangdang te sangin alauhuaizaw hongsuak mawk hi. Hih natna thuthang atheikha nailo, a zakha nailo Zogam aom ih meltheih tanau te gensawnding leh aki doptheih nadingun zaksakding nanglehkei in mawhpuak nei hihang sanggam! Sawltak #zomidaily\nPrevious: Sangnaupang numei kum 16 aphakhin khat amahleh amah ki khailum\nNext: Video: Shah Alam sung aom Suai zuakna abuluh guta te’n bangmah guzolo in ciahkhiakik


url: =Tulaai Leitung Thuthang Tuamtuam updates August 8,2016 :: ZOMI DAILY\nposted on 9 August 2016 at 12:55 pm UTC+9:30 Lomkholna: Khawmpau, Myanmar, News, World, Zomi\n#Mulkim huaitaka mi khutlum tawh Singapore gampan ongnusia Sanggamnu Piang Ngaih Don ahizong in USA gam pan mual ongliamsa Laizom tuailaai mi-4 te kheempeuh hang in dahmahmah nathu Tulaai Leitung Thuthang Tuamtuam pan kongpulaak hi. Topa’Khasiangtho in adah akap khempeuh ong hehneem ta hen!!\n#Pakistan gam tawlam aom Quetta khuapi a om Zato pi khat sung ah mi ngongtat ten August 8,2016 ni in bomb puakkham sak uha mi 63si in mi120 liam uhhi. Talibankhamul chiapchuap ten ko mission hi cin gen uhhi.BBC\n#Macedonia gam ah August 7,2016 ni in huihpi leh guahpi nasiatak in Zu-nung tui nasiatak in khang ahihman in tuni ciangciang misi 21 phato ta hi. CNN\n#Van neen zuak akhawng peen khat ahi Walmart te in Online vanzuakna company lian khat mah ahi jet.com $3.3billion tawh lei ding in August 8,2016 Ni in thukimna neita uhhi.CNBC\n#Mexico gam Puebla state sung ah August 7 ni pan huihpi leh guahpi in nawk a tuikhang in men kicim ziahziah ahihman in August 8 ni ciangciang misi 40 cingto ta hi. CNN\n# US President 2016 kum kidemna ah Final akah ding Sumhau Donald Trump leh Pi Clinton te mipin kua deihzaw cih ahampi a a sazian laakna nih vei kinei ta a, anihvei tuak in Clinton in zo to mawk ahihman in Clinton ading lam etna tamta hi. Trump in cihnading dang tamlo hiam Clinton akhuak manlo hi ci im August 7,2016 ni in mimal in kobawl hi. CNN\n#Ethiopia gam ah Kumpi deihlo teng Lungphona aneihna pan August 6-7,2016 Ni sung in Palik ten mipi kaap mawk ahihman in tuni ciang misi 100 phato ta ci in Amnesty international ten genkhia uhhi. BBC\n#Kawlgam a Ukcip Gaalkaap kumpi in mipi agawhpawi kum-28 cin phawkna pawi 8-8-2016 Ni In Yangon Khuapi leh Kawlgambup ah Mipi teel kumpi ongkhan zawh amasa peen suakta tak in kibawl zihziah hi. Hih migawhpawi peen 8888 cin akiciaptehna pan Democracy Ni ci in kheek ding in mipi in tuni mah in ngetna neipah uhhi. VOA\n#US Republican Party sung pan Security lam asiammahmah thu thei ten Donald Trump peen US gambiit nading a naseemzolo ding muanhuailo cih teltak in mukhia uh ahihman in ongein khawl maive ci in August 8,2016 ni in laai piakkhopna nei uhhi.VOA\nPrevious: Malaysia gamsung siansuahna kinei in, mi hoihlo 39 ki mankhia\nNext: Malaysia UNHCR zumpi ni 3 sung kikhakbeh laiding